Kaunter perkhidmatan KWSP dibuka mulai esok

KUALA LUMPUR 30 Jun – Kumpulan Wang Simpanan Pekerja (KWSP) akan membuka semula kaunter perkhidmatan di pejabat cawangan di seluruh negara mulai esok dari 8.30 pagi hingga 2 petang pada hari bekerja dan melibatkan perkhidmatan terpilih.

Dalam kenyataan pada Rabu, KWSP berkata langkah itu bagi memudahkan ahli yang memerlukan perkhidmatan dana persaraan itu selain mengimbangi aspek kesihatan dan keselamatan anggota serta ahli yang berurusan di cawangan tersebut.

Perkhidmatan terpilih itu melibatkan urusan pengeluaran bagi ahli berusia 50, 55 dan 60 tahun; pengeluaran bagi tujuan kesihatan; pengeluaran kematian dan penyerahan arahan bayaran (PO) serta cek jurubank pengeluaran.

“Ahli-ahli perlu membuat janji temu terlebih dahulu melalui kemudahan Janji Temu Online dengan melayari www.kwsp.gov.my/janjitemu sebelum boleh mendapatkan perkhidmatan di kaunter KWSP.

“KWSP akan menghubungi ahli berkenaan untuk hadir di kaunter KWSP bagi urusan penyerahan PO dan cek jurubank untuk pengeluaran yang telah dibuat oleh mereka,” katanya.

Selain itu, ahli diingatkan untuk melakukan transaksi dalam talian menerusi i-Akaun (ahli) dan i-Akaun (majikan) untuk mempercepat serta memudahkan urusan dengan KWSP.


Tambang percuma kepada OKU selama sebulan sehingga 30 Sept – Wee

Menteri Pengangkutan Datuk Seri Dr Wee Ka Siong, ketika mengumumkan perkara itu, berkata tambang percuma itu khusus kepada pemegang kad OKU yang berdaftar dengan Jabatan Kebajikan Masyarakat (JKM) serta pemegang kad konsesi OKU MyRapid.

“Perkhidmatan Prasarana meliputi semua perkhidmatan Rapid KL, Rapid Penang dan Rapid Kuantan yang merangkumi Transit Aliran Ringan (LRT), Transit Aliran Massa (MRT), Monorel, Bas Rapid Transit (BRT) atau bas henti-henti dan juga Rapid Mobiliti.

“Pengguna OKU hanya perlu menunjukkan kad perakuan OKU yang dikeluarkan oleh JKM atau Kad Konsesi OKU MyRapid kepada pegawai stesen rel yang bertugas di kaunter khidmat pelanggan Rapid KL yang memberi ‘token’ khas untuk menikmati tambang percuma,” katanya pada sidang media di Stesen MRT Pasar Seni, di sini, hari ini.

Turut hadir Presiden Persatuan OKU Sentral, Senator Datuk Ras Adiba Radzi, Presiden dan Ketua Pegawai Eksekutif Kumpulan Prasarana Malaysia Bhd., Mohd Azharuddin Mat Sah dan Ketua Pegawai Eksekutif Mass Rapid Transit Corp Sdn Bhd (MRT Corp), Datuk Mohd Zarif Hashim.

Wee berkata pemberian tambang percuma ini adalah tanda terima kasih kumpulan Prasarana kepada pengguna OKU yang menggunakan pengangkutan awam sempena sambutan ulang tahun hari kebangsaan, selain bukti keprihatinan Keluarga Malaysia yang serius menjaga kebajikan serta keselesaan golongan OKU.

Terdahulu,beliau menaiki tren bersama sekumpulan OKU berkerusi roda serta cacat penglihatan dari Stesen MRT Tun Razak Exchange (TRX) ke Stesen MRT Pasar Seni.

Wee berkata berdasarkan statistik Prasarana,jumlah  purata penggunaan bulanan dalam kalangan OKU bagi perkhidmatan bas dan rel adalah masing-masing seramai 23,527 dan 26,762 orang.

“Prasarana berharap dengan tambang percuma ini ia dapat memberi manfaat kepada lebih 10,000 golongan OKU yang menggunakan perkhidmatan awam setiap hari,”  katanya.

Sementara itu, Ras Adiba, berkata pemberian tambang percuma itu adalah sesuatu yang dinanti-nantikan dan menyifatkan perkhidmatan mobiliti sangat diperlukan disebabkan kekangan OKU untuk sampai ke stesen pengangkutan awam.


Vaksin: 434,828 dos diberikan semalam, tertinggi setakat ini – Dr Adham

KUALA LUMPUR 15 Julai – Jumlah pemberian vaksin harian mencatat angka 434,828 dos suntikan semalam, iaitu jumlah tertinggi setakat ini, kata Menteri Kesihatan Datuk Seri Dr Adham Baba.

Menerusi perkongsian infografik data pemberian vaksin di Twitter, beliau memaklumkan daripada jumlah itu, seramai 279,938 individu menerima dos pertama dan 154,890 lagi, lengkap dos kedua.

Perkembangan itu menjadikan jumlah keseluruhan pemberian vaksin menerusi Program Imunisasi COVID-19 Kebangsaan (PICK) yang dilaksanakan sejak 24 Februari adalah sebanyak 12,647,558 dos.

“Jumlah terbaharu itu menjadikan jumlah keseluruhan individu yang telah lengkap dua dos vaksin ialah 4,003,266 atau sebanyak 12.3 peratus daripada populasi rakyat Malaysia,” katanya.


Kerajaan pastikan PKS terus berkembang – PM

KUALA LUMPUR, 26 Mac – Kerajaan memberikan perhatian serius bagi memastikan sektor Perusahaan Kecil dan Sederhana (PKS) dapat terus berkembang bukan sahaja di Malaysia malah ke pasaran serantau.

Perdana Menteri Datuk Seri Ismail Sabri Yaakob berkata PKS amat penting kepada pembangunan negara kerana ia menyediakan lebih lapan juta peluang pekerjaan untuk Keluarga Malaysia.

Beliau berkata dalam Rancangan Malaysia Ke-12 (RMK12), kerajaan meletakkan sasaran sebanyak 45 peratus Keluaran Dalam Negeri Kasar (KDNK) pada 2025 disumbangkan oleh PKS.

“Sasaran ini adalah realistik kerana sebanyak 39 peratus KDNK negara pada 2019 disumbangkan oleh PKS sebelum ia terjejas akibat pandemik COVID-19 sejak dua tahun lepas dan terbaharu akibat banjir pada penghujung tahun lalu.

“Bagaimanapun, kerajaan telah mengambil pelbagai langkah untuk memastikan PKS termasuk usahawan mikro dan informal dapat meneruskan perniagaan mereka,” katanya pada majlis perasmian Hari Usahawan Negara (HUN) 2022 di Pusat Dagangan Dunia Kuala Lumpur malam ini.

Perdana Menteri berkata kerajaan berusaha memastikan usahawan Keluarga Malaysia dapat mengembangkan perniagaan dan perusahaan antaranya melalui program Semarak Niaga dengan dana berbilion ringgit untuk membantu mereka memperoleh pembiayaan bagi meluaskan perniagaan.

Selain itu, Skim Pembiayaan Pemulihan Perniagaan Sektor Mikro TEKUN Nasional menawarkan pinjaman sehingga RM10,000 tanpa faedah dan keutamaan diberi kepada peniaga sektor informal dengan saiz dana untuk program ini sahaja berjumlah RM200 juta.

“SME Bank menawarkan pinjaman sehingga RM10 juta di bawah skim IBS Promotion Fund 2.0 dan RM1 juta di bawah Program Pembiayaan Usahawan Muda 2.0. Secara kolektif, saiz dana untuk kedua-dua skim ini berjumlah RM300 juta,” katanya.

Ismail Sabri berkata Kementerian Pembangunan Usahawan dan Koperasi, yang merupakan nadi kepada usahawan, memainkan peranan besar untuk memastikan semua inisiatif kerajaan dapat membantu golongan itu.

Perdana Menteri berharap usahawan menguasai teknologi baharu khususnya pendigitalan bagi memastikan mereka tidak ketinggalan dan ia juga membantu produk luar bandar menembusi pasaran lebih luas.

Pada masa sama, Ismail Sabri juga berharap usahawan di bawah naungan Dewan Perniagaan Usahawan Kecil Malaysia (DPUKM) terus berusaha dan memberi komitmen dalam bidang perniagaan untuk terus maju.

Beliau berkata ini kerana golongan usahawan mempunyai peranan yang sangat besar untuk memastikan negara terus makmur dengan ekonomi berkembang lebih pantas.

Turut hadir pada majlis itu Menteri Pembangunan Usahawan dan Koperasi Tan Sri Noh Omar dan Pengerusi HUN Datuk Seri Abu Hasan Mohd Nor.


Sasar 15 peratus sumbangan PKMS 2025

AYER KEROH 31 Okt – Daya tahan dan kemampanan perniagaan Bumiputera dipertingkatkan bagi mencapai sasaran 15 peratus sumbangan Perusahaan Mikro, Kecil dan Sederhana (PMKS) Bumiputera kepada Keluaran Dalam Negara Kasar (KDNK) tahun 2025.

Pengerusi Majlis Pemulihan Negara, Tan Sri Muhyiddin Yassin berkata ia kerana golongan Bumiputera turut memainkan peranan yang penting dalam aspek memacu ekonomi negara.

“Pencapaian itu akan disokong melalui penyediaan pembiayaan dan pelaksanaan program baharu termasuk memastikan penyertaan lebih ramai usahawan Bumiputera menceburi bidang ekonomi digital.

“Manfaatkan peluang dan sumber yang ada untuk harumkan nama Malaysia bukan saja di pasaran tempatan, malah persada antarabangsa melalui pengeksportan produk tempatan,” katanya.

Beliau berkata demikian ketika berucap pada perasmian Seminar Pendigitalan Perniagaan, Perasmian Produk Smart Bio Sureco dan Buletin Yayasan Penggerak Wawasan di Ayer Keroh D’Village Resort, hari ini.

Hadir sama Exco Pembangunan Belia Negeri, Datuk Wira Mohd Rafiq Naizamohidden, Pengerusi Gagasan Badan Ekonomi Melayu (GABEM), Tan Sri Rahim Tamby Chik dan lain-lain kenamaan.

“Kerjasama dan jaringan perniagaan perlu diperkukuhkan dalam kalangan peniaga tempatan dan Bumiputera bagi mewujudkan sebuah komuniti perniagaan yang berdaya saing dan melengkapi antara satu sama lain,” katanya.

Dalam pada itu, beliau berkata bagi menyokong agenda digitalisasi usahawan Perusahaan Kecil dan Sederhana (PKS), kerajaan semasa kepimpinannya telah menyediakan bantuan geran padanan sehingga RM5,000.

“Kini semakin banyak PMKS menjalankan perniagaan dalam talian yang memberi sumber pendapatan baharu dan peluang pekerjaan sekali gus menyumbang kepada ekonomi digital negara,” katanya.


AKPK saran peminjam nilai kedudukan kewangan berikutan moratorium bakal berakhir

KUALA LUMPUR, 29 Sept. – Agensi Kaunseling dan Pengurusan Kredit (AKPK) menyarankan para peminjam mengambil langkah proaktif dalam menilai kedudukan kewangan mereka pada masa ini dan  masa hadapan berikutan tempoh automatik moratorium bakal berakhir esok.

Ketua Pegawai Eksekutif Azaddin Ngah Tasir berkata para pelanggan yang menjangkakan menghadapi kesukaran untuk meneruskan pembayaran balik pinjaman harus menghubungi pihak bank masing-masing bagi berbincang pembayaran balik pinjaman mereka selepas moratorium berakhir.

“Ketika ekonomi negara sedang menunjukkan tanda-tanda pemulihan, kami faham masih terdapat ramai individu yang cuba sedaya upaya untuk menangani impak pandemik COVID-19.

“”Terdapat pelbagai pilihan bantuan pembayaran balik pinjaman bersasar bagi membantu pelanggan menguruskan kewangan mereka dengan lebih baik. Antaranya seperti mengurangkan jumlah komitmen bulanan, melanjutkan jadual pembayaran balik pinjaman dan/atau menukar syarat-syarat pembiayaan bagi menyesuaikan diri mereka dengan situasi yang belum pernah berlaku sebelum ini,” katanya dalam satu kenyataan, hari ini.

“Pelanggan juga boleh mendapatkan nasihat dan bantuan daripada AKPK sekiranya cadangan dari pihak bank tidak memenuhi komitmen kewangan mereka secara menyeluruh ataupun mereka sudahpun mempunyai beberapa pinjaman dari bank,” katanya.

“Khidmat-khidmat tersebut akan membantu para pelanggan untuk meningkatkan produktiviti mereka di tempat kerja dan dan seterusnya memberikan ketenangan minda apabila situasi kewangan terkawal,” tambah beliau.


Tingkat kesedaran pentingnya khidmat kaunseling

AYER KEROH 17 Oktober – Sempena sambutan Bulan Kaunseling Kebangsaaan, Oktober ini, Kolej Antarabangsa Yayasan Melaka (KAYM) telah bersama-sama terlibat menganjurkan dalam program Jelajah Kaunseling Prihatin Rakyat peringkat Negeri Melaka di Dewan Kuliah B, KAYM, 14 Oktober lalu.

Program dengan kerjasama Lembaga Kaunselor Malaysia bersama-sama Jabatan Kebajikan Masyarakat (JKM), Jabatan Pembangunan Wanita (JPW), Lembaga Penduduk dan Pembangunan Keluarga Negara (LPPKN) dan Yayasan Kebajikan Negara (YKN) itu juga diadakan bersempena Jelajah Aspirasi Keluarga Malaysia (JAKM) yang diadakan di negeri ini 14 hingga 16 Oktober lalu.

Menurut Pengarah Program merangkap Ketua Jabatan Kaunseling dan Rundingcara KAYM, Noriza Hussain, program itu diadakan bertujuan membudayakan kaunseling sebagai sistem sokongan dalam masyarakat di samping dapat membangkit serta mempertingkatkan kesedaran kepada masyarakat umum terhadap kepentingan perkhidmatan kaunseling

Katanya, antara pengisian program berkenaan ialah ceramah kesihatan mental, selain turut menyediakan Pusat Sokongan Sosial Setempat (PSSS) iaitu sebuah trak yang mengandungi bilik kaunseling serta bahan-bahan bantuan psikososial.

“Seperti kita sedia maklum, krisis psikologi dan masalah kesihatan mental semakin membimbangkan yang mana data menunjuukkan kes bunuh diri juga meningkat dipercayai berpunca dari masalah keluarga, kewangan dan tekanan perasaan.

“Oleh sebab itu, kita telah menjemput ramai peserta termasuk badan bukan kerajaan (NGO), pelajar sekolah dan orang ramai, selain staf dan mahasiswa KAYM sendiri bagi mendapatkan manfaat daripada program ini.

“Diharap menerusi program ini, peserta dan masyarakat mendapat pengetahuan bagaimana untuk mendapat bantuan psikologi yang diperlukan serta tidak lagi bersikap skeptikal terhadap perkhidmatan kaunseling di negara dan negeri ini,” katanya.


Ketua Menteri, Exco, pengamal media terima suntikan dos penggalak kedua esok

MERLIMAU 29 Ogos – Ketua Menteri Datuk Seri Utama Sulaiman Md Ali, barisan Exco dan kakitangan awam dijadualkan menerima suntikan dos penggalak kedua di Seri Negeri, di sini, esok.

Exco Kesihatan dan Anti Dadah negeri Dr Muhamad Akmal Saleh berkata, pengamal media di Negeri Melaka juga digalakkan untuk hadir bagi menerima suntikan dos penggalak berkenaan bermula jam 9 pagi.

“Langkah ini perlu dicontohi semua lapisan masyarakat khusus mereka menghidap penyakit berisiko tinggi seperti kencing manis, darah tinggi dan jantung,” katanya pada sidang media mengenai ‘One Stop Parking Centre’ di Kompleks Japerun Merlimau, di sini, hari ini.

Dr Muhamad Akmal berkata, vaksin umpama perisai kepada badan berikutan itu petugas media yang kerap melakukan tugasan lapangan dan berjumpa orang ramai dinasihatkan agar memanfaatkan peluang dibuka kepada mereka.


Mesyuarat khas diadakan minggu depan bincangan rancangan tangani banjir – PM

Perdana Menteri Datuk Seri Ismail Sabri Yaakob berkata mesyuarat itu akan menyentuh beberapa aspek, antaranya perancangan jangka panjang melibatkan pembinaan tebatan banjir atau mengurangkan kesan impak bencana itu.

Katanya kerjasama semua pihak dan pelbagai agensi diperlukan untuk menangani masalah banjir pada masa depan, bagi mengelak kerajaan terus berbelanja besar hampir setiap tahun untuk membaiki kerosakan akibat bencana itu.

“Kita nak selesaikan secara menyeluruh dan tidak mahu isu ini berulang kerana akhirnya kerajaan yang terpaksa berbelanja setiap tahun misalnya tahun ini sahaja lebih RM6 billion, sekiranya perbelanjaan itu digunakan untuk projek tebatan banjir, mungkin kita dapat selesaikan isu ini.

“Jadi kita nak dapatkan pandangan daripada kementerian berkaitan dan kerajaan negeri kerana mereka juga terlibat, sekiranya kita mahu membina rumah mangsa banjir di kawasan lain dan sebagainya, kerana bidang kuasa tanah di bawah mereka,” katanya.

Beliau berkata demikian pada sidang media selepas menyerahkan Wang Bantuan Pembelian Barangan Keperluan Monsun Timur Laut 2021/2022 Daerah Bera di Dewan Konvensyen Majlis Daerah Bera di sini hari ini.

Mengulas mengenai bantuan berkenaan, Ismail Sabri berkata bagi kawasan lain, bantuan itu juga sedang giat diagihkan dan akan disegerakan bagi meringankan beban mangsa banjir.

Terdahulu, Ahli Parlimen Bera itu dalam ucapannya berkata beliau sebagai ‘Ketua Keluarga Malaysia’ akan menjaga kebajikan dan kepentingan rakyat dengan baik.

“Menjadi tanggungjawab kita untuk jaga kepentingan keluarga. Kepentingan saya untuk jaga semua keluarga… sekiranya ahli keluarga ditimpa kesusahan, yang lain akan bantu. Semangat itu ada dalam kerajaan, tiada sesiapa yang akan ketinggalan untuk dibantu,” katanya. -BERNAMA


PBT perlu segera tangani isu penjaja kecil – KM

SERI NEGERI 1 Februari – Semua Pihak Berkuasa Tempatan (PBT) di Negeri Melaka diingatkan supaya sentiasa cakna mengenai isu yang dibangkitkan oleh penjaja kecil.

Ketua Menteri Datuk Seri Utama Sulaiman Md Ali berkata, perhatian terhadap isu penjaja kecil adalah selaras dengan hasrat untuk terus memacu ekonomi Negeri Melaka.

Beliau berkata demikian selepas Majlis Angkat Sumpah Datuk Bandar dan Yang Dipertua PBT Negeri Melaka di Pejabat Ketua Menteri di Seri Negeri, di sini, hari ini.

Hadir sama Setiausaha Kerajaan Negeri Datuk Wira Zaidi Johari; Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh; Exco Perumahan, Kerajaan Tempatan dan Alam Sekitar negeri, Datuk Zaidi Attan dan lain-lain barisan Exco Kerajaan Negeri.


Melaka buka jalan untuk pembikin filem sejarah

BANDAR MELAKA 3 September – Melaka sedia memberi kerjasama dengan mana-mana penerbit atau pengarah filem yang mahu menghasilkan filem sejarah di negeri ini.

Exco Pelancongan, Warisan dan Kebudayaan Negeri Datuk Muhammad Jailani Khamis berkata, cadangan untuk menghasilkan filem sejarah sangat bertepatan dengan Melaka yang menyimpan pelbagai kisah sejarah yang boleh diterokai.

“Malah, kita juga telah merencanakan Perkampungan Hang Tuah di Duyong untuk diangkat sebagai pusat perfileman untuk kebudayaan dan sejarah,” katanya ketika ditemui pada program Semarak Gemilang Daerah Melaka Tengah di Villa Sentosa Kampung Morten, di sini, hari ini.

Sebelum ini, pengarah filem blockbuster Mat Kilau, Syamsul Yusof memberi bayangan bakal menerima tawaran untuk menghasilkan sebuah filem termahal dalam sejarah yang akan mengangkat keagungan sejarah Negeri Melaka.

Syamsul dipetik berkata, filem tersebut merupakan antara intipati pertemuannya bersama Yang di-Pertua Negeri Tun Seri Setia Mohd Ali Mohd Rustam yang mana jika direalisasikan, filem itu bakal menelan belanja ratusan juta ringgit.

Dalam pada itu, Muhammad Jailani berkata, pelbagai kisah sejarah dan pejuang Melayu yang boleh diangkat untuk dijadikan sebuah naskhah filem antaranya kisah Hang Tuah bersaudara, Tun Perak, Tun Mutakhir dan Tun Fatimah.

Selain itu, katanya, kisah perjuangan Raja Haji, iaitu seorang pahlawan Melayu Bugis yang gugur di bumi Melaka juga menarik untuk difilemkan tatkala berjuang ketika era penjajahan Belanda.


Jentera BN pamer komitmen tinggi berdepan PRN

KUALA LUMPUR 27 Okt – Barisan Nasional (BN) yakin komitmen cukup tinggi dapat dibuktikan dalam kalangan jentera parti bagi berdepan Pilihan Raya Negeri 20 Nov depan.

Pengerusinya, Datuk Seri Ahmad Zahid Hamidi berkata, beliau yakin satu perubahan luar biasa akan berlaku dalam PRN kali ini memandangkan ia telah mendapat sokongan padu jentera dari seluruh negara.

Justeru, beliau berharap, jentera BN perlu bergerak ke hadapan bagi ‘menebus’ kesilapan terhadap apa yang telah dilakukan bekas pemimpin sebelum ini.

“Kita perlu tebus apa yang dilakukan bekas pemimpin kita dan yakin jentera UMNO BN Melaka dibantu seluruh negara dan akan ada perubahan besar berlaku di Melaka.

“Kira harap jentera BN Melaka perlu beri penghargaan kepada jentera luar yang akan membantu kita sepenuhnya sepertimana telah perlihatkan kejayaan pada PRK (Pilihan Raya Kecil) dan PRN Sabah,” katanya.

Beliau berkata demikian ketika berucap pada perasmian Majlis Pelancaran Jentera Barisan Nasional Pilihan Raya Negeri Melaka 2021 di Pusat Dagangan Dunia (WTC), hari ini.


Produk ekopelancongan umpama emas berharga – MOTAC

AYER LIMAU 19 Januari – Produk ekopelancongan di negara ini umpama emas yang berharga pada masa akan datang berikutan hampir seluruh dunia lebih memfokuskan sektor itu sebagai daya tarikan utama dalam sektor pelancongan.

Rentetan itu, pelbagai langkah sedang diambil kerajaan bagi memastikan sektor itu menjadi keutamaan kerajaan bagi menarik lebih banyak pelancong luar datang ke negara ini.

Ketua Setiausaha Kementerian Pelancongan, Seni dan Budaya (MOTAC), Datuk Saraya Arbi berkata, pemerkasaan eko pelancongan di Malaysia adalah sejajar dengan 17 Matlamat Pembangunan Lestari (SDG17), yang mana kerajaan akan memastikan negara ini perlu mengekalkan kesuburan pohon-pohon dan hutan bagi daya tarikan pelancong pada masa akan datang.

Katanya, menerusi Pelan Ekopelancongan Kebangsaan (NEP 2016-2025) dan Dasar Pelancongan Negara 2021-2030, kerajaan telah mengenal pasti kawasan-kawasan di negara yang menjadi pecahan kluster ekopelancongan, sekali gus menjadi agenda utama dalam pembangunan infrastruktur pelancongan negara.

“Jajaran dan kawasan yang berpotensi akan diketengahkan sebagai lokasi ekopelancongan di mana ia merupakan produk pelancongan yang menawarkan keindahan alam semulajadi dan menarik para pelancong menikmati kawasan-kawasan eko di Malaysia,” katanya.

Beliau berkata demikian kepada pemberita selepas menyempurnakan Majlis Penyerahan Projek Pembangunan Ekotourism Paya Lebar diadakan di Jeti Nelayan Paya Lebar, di sini, hari ini.

Terdahulu program itu turut menyaksikan sesi pertukaran dan penyerahan sijil di antara Saraya dan Yang Dipertua Majlis Perbandaran Alor Gajah (MPAG), Tpr. Saifuddin Abdul Karim melaksanakan sesi menandatangani sijil selepas program terbabit.

Sesi tersebut turut disaksikan Ahli Dewan Undangan Negeri (Adun) Ayer Limau, Datuk Hameed Mytheen Kunju Basheer dan Timbalan Setiausaha Kerajaan (SUK) Negeri (Pembangunan), Badaruddin Mohd Kassim.

Dalam pada itu, Saraya berkata, Ecotourism Paya Lebar fasa pertama yang telah siap itu merupakan projek sulung di Melaka di Melaka pihaknya telah mengenal pasti tiga lagi kluster ekopelancongan di negeri ini akan diberi tumpuan kerajaan pada masa akan datang.

“Bagi kluster kawasan pertama di Melaka ialah di Melaka Urban Ecotourism Cluster di Melaka Historical City, Ayer Keroh diikuti kawasan kluster kedua iaitu di Tanjung Kling-Pengkalan Balak-Kuala Linggi-Tanjung Tuan dan bagi kluster kawasan ketiga ialah Jasin-Selandar-Tebong-Asahan.

“Bagi kawasan Paya Lebar yang telah dibangunkan ini ia berada pada kluster kedua di Melaka dan kawasan ini dipenhi dengan kekayaan flora dan fauna seperti paya bakau, udang galah, lokan dan buaya yang menjadi tarikan utama.

“Sesungguhnya Negeri Melaka merupakan negeri yang amat beruntung kerana kerajaan Kerajaan Persekutuan terutamanya melalui MOTAC amat prihatin dan sentiasa mengutamakan pembangunan produk-produk pelancongan di negeri kerana Melaka merupakan negeri yang tidak putus menerima kedatangan para pelancong mahupun domestik dan luar negara berikutan keunikannya dan nilai sejarah yang tinggi,” katanya.


45 pelanggan restoran dikompaun langgar SOP

KUANTAN 26 April. – Seramai 45 pelanggan sebuah restoran popular di Jalan Teluk Sisek di sini, dikompaun RM1,500 ke RM2,000 seorang kerana tidak mematuhi prosedur operasi standard (SOP) Perintah Kawalan Pergerakan (PKP) semalam.

Ketua Polis Daerah Kuantan Asisten Komisioner Mohamad Noor Yusof Ali berkata, kompaun terhadap mereka termasuk tujuh wanita itu dikeluarkan selepas pemeriksaan dilakukan pada 11.55 malam, mendapati mereka tidak mengamalkan penjarakan fizikal di restoran itu.

“Dua pelanggan didenda kerana tidak mengimbas aplikasi MySejahtera dan ketika ditanya seorang daripada mereka menunjukkan pendaftaran yang sudah lepas iaitu pada 21 April.

“Kami mendapati kebanyakan mereka memenuhi meja yang sama walaupun terdapat banyak meja kosong yang lain dan alasan yang diberikan ialah mereka tidak mengetahui peraturan jarak satu meter itu,” katanya dalam kenyataan di sini hari ini.

“Pihak pengurusan memberitahu kami bahawa mereka telah menasihati pelanggan berkenaan tetapi mereka enggan mendengar. Bagi kami, pihak restoran sepatutnya menghubungi polis atau penguat kuasa majlis bandar raya apabila berdepan situasi itu,” katanya.

Mohamad Noor berharap kompaun itu akan memberi pengajaran kepada orang awam dan pengurusan tempat makan di Kuantan supaya mematuhi SOP untuk mengekang penularan COVID-19.


Tarikh tutup permohonan geran pembaikan hotel bajet dilanjutkan sehingga 30 Jun

MOTAC dalam satu kenyataan hari ini berkata pelanjutan berkenaan bagi memastikan geran padanan itu dipohon oleh pengusaha yang layak dan yang tidak berpeluang untuk mengemukakan permohonan dalam tempoh yang ditetapkan sebelum ini.

“Dengan pelanjutan tarikh tutup ini, mana-mana pengusaha hotel bajet bertaraf satu dan dua bintang yang layak masih berpeluang untuk mengemukakan permohonan untuk dipertimbangkan kelulusan,” menurut MOTAC.

MOTAC berharap pemberian geran padanan itu dapat membantu pengusaha hotel untuk terus kekal berdaya saing bagi mempromosikan premis mereka bagi menarik lebih ramai pelancong datang menginap.

Melalui pembentangan Bajet 2022, kerajaan telah memperuntukkan geran padanan sebanyak RM30 juta bagi tujuan pembaikan Inap Desa (Homestay) dan Hotel Bajet di bawah MOTAC. – BERNAMA


Projek mengindahkan Sungai Melaka siap 2024

AYER KEROH 25 November – Projek Pembersihan dan Pengindahan Sungai Melaka Parcel 2 pakej satu yang dilaksanakan Jabatan Pengairan dan Saliran (JPS) sejak tahun 2018 dijangka siap sepenuhnya dalam tempoh 18 bulan.

Ketua Setiausaha Kementerian Alam Sekitar dan Air (KASA), Datuk Seri Ir Dr Zaini Ujang berkata, projek berkenaan adalah kerjasama antara kementeriannya dan kerajaan negeri bagi membangunkan kemudahan dan mengindahkan kawasan Sungai Melaka sepanjang 5.2 kilometer membabitkan kos keseluruhannya RM350 juta.

Katanya, projek itu terbahagi kepada tiga pakej yang mana dua daripada pakej terbabit sejauh 2.8 kilometer sudah siap dan diserahkan kepada kerajaan negeri pada tahun 2018.

“Bagaimanapun, pakej pertama (membabitkan kawasan sungai dari Jambatan Tun Razak hingga Jambatan Hang Jebat) sejauh 2.4 kilometer masih belum siap, antaranya membabitkan infrastruktur bangunan, jambatan dan beberapa tempat seperti rawatan air loji dan kumbahan.

“Projek pakej itu dalam proses memuktamadkan perjanjian dengan kontraktor penyelamat kedua bagi menyiapkan keseluruhan projek dalam tempoh 18 bulan dengan kos berjumlah RM30 juta.

“Bagi bangunan River Information Centre (RIC) yang berada dalam pakej satu sudah siap, jadi kita sudah serahkan kepada kerajaan negeri pada Julai lalu,” katanya ketika ditemui pemberita selepas mengadakan lawatan kerja ke lokasi berkenaan.

Terdahulu, beliau mengiringi Yang di-Pertua Negeri, Tun Seri Setia Mohd Ali Mohd Rustam melawat kawasan projek berkenaan dengan berjalan kaki bermula dari Yayasan Toh Puan Zarina hingga ke RIC sejauh lebih lima kilometer.

Mengulas lanjut, Dr Zaini berkata, hasil lawatan itu, pihaknya mengambil maklum teguran yang diberikan Yang di-Pertua Negeri Melaka antaranya menambah baik infrastruktur kawasan di sepanjang Sungai Melaka.

“Hasil teguran TYT Tun tadi, kita akan pernbaiki, bagaimanapun perkara itu di luar daripada projek pakej dan kita akan bekerjasama dengan JPS negeri bagi penambahbaikan insrastruktur dengan kos kira-kira RM1.1 juta,” katanya.


Tahanan keempat lari dari PKRC diberkas semula

PENAMPANG 2 Ogos – Polis pada petang tadi berjaya memberkas semula tahanan keempat yang melarikan diri daripada Pusat Kuarantin dan Rawatan COVID-19 Berisiko Rendah (PKRC) Institut Latihan Mahkamah Anak Negeri di sini.

Ketua Polis Daerah Penampang Deputi Superintendan Mohd Haris Ibrahim berkata, tahanan itu Mohd Rahman Basir, 24, seorang warga Filipina, berjaya diberkas semula hasil maklumat orang awam di Kilometer 3, Jalan Spur, Papar pada jam 2.20 petang.

“Polis mengucapkan terima kasih kepada masyarakat dan semua pihak terlibat dalam membantu menyalurkan maklumat sehingga tertangkapnya tahanan yang diburu sejak semalam.

“Sehubungan itu orang ramai yang mempunyai kontak rapat atau pernah bertemu dengan keempat-empat tahanan ini semasa mereka meloloskan diri supaya segera tampil untuk membuat ujian saringan COVID-19,” katanya menerusi kenyataan malam ini.

Pada 24 Julai lalu, empat tahanan dipindahkan dari Balai Polis Penampang ke PKRC itu selepas disahkan positif COVID-19, sebelum mereka didapati melarikan diri daripada pusat kuarantin berkenaan jam 3.30 pagi semalam.

Tiga tahanan itu terdiri daripada dua warga Filipina Mohd Diyazmir Razif Rudyaz, 20, dan Salman Arip, 19, serta seorang warga tempatan Arippian Abdul, 27, ditahan di Lorong Wijaya 1, Taman Wijaya, Menggatal, Kota Kinabalu, pada 5.45 petang semalam.


Azizulhasni, Cheong Min Olahragawan dan Olahragawati Kebangsaan 2019/2020

KUALA LUMPUR, 22 Mac – Jaguh berbasikal trek negara Datuk Mohd Azizulhasni Awang dan atlet wushu kebangsaan Tan Cheong Min, masing-masing dinobatkan sebagai Olahragawan dan Olahragawati Kebangsaan pada majlis Anugerah Sukan Negara (ASN) 2019/2020, malam ini.

Anugerah diraih Mohd Azizulhasni yang mencipta sensasi merangkul pingat perak Sukan Olimpik Tokyo 2020 itu, merupakan kali keempat selepas turut dinobatkan sebagai Olahragawan Kebangsaan pada 2009, 2010 dan 2017.

Beliau yang diberi julukan ‘The Pocket Rocketman’ berjaya mencipta beberapa kejayaan membanggakan sepanjang 2019-2020, antaranya memenangi dua pingat gangsa masing-masing dalam acara pecut dan keirin Kejohanan Berbasikal Trek Dunia UCI 2020 di Berlin, Jerman.

Selain itu, bekas juara dunia itu turut memenangi pingat emas acara keirin siri keempat Kejohanan Trek Piala Dunia UCI 2019, meraih emas acara pecut Kejohanan Berbasikal Asia dua tahun berturut-turut, selain membawa pulang satu pingat perak acara keirin pada kejohanan peringkat benua itu.

Mohd Azizulhasni mengetepikan cabaran beberapa atlet yang turut disenarai pendek iaitu atlet bina badan Mohd Syahrul Azman Mahen Abdullah, Khairul Anuar Mohamad (memanah), Timmy Tan (tenpin boling) dan Wong Weng Son (wushu).

Sementara itu, kejayaan mengharumkan nama Malaysia menerusi pingat emas acara Nandao dan pingat perak (Nanquan) pada Kejohanan Wushu Dunia 2019, menyaksikan Cheong Min dipilih sebagai Olahragawati Kebangsaan.

Beliau mengetepikan empat lagi calon pilihan, ratu terjun Datuk Pandelela Rinong Pamg, Siti Zalina Ahmad (boling padang), Sin Li Jane (tenpin boling) dan Farah Ann Abdul Hadi (gimnastik).

Majlis gilang gemilang di sebuah bangunan hotel yang memiliki nilai warisan dan sejarah di sini itu, diserikan dengan keberangkatan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Turut hadir Perdana Menteri Datuk Seri Ismail Sabri Yaakob, Menteri Belia dan Sukan Datuk Seri Ahmad Faizal Azumu serta tokoh dan jaguh sukan tanah air, turut hadir pada majlis anugerah tersebut.

Pada masa sama, pemanah S. Suresh yang membanggakan Malaysia apabila menjuarai acara recurve lelaki terbuka Kejohanan Memanah Para Dunia 2019, dipilih sebagai Olahragawan Paralimpik Kebangsaan, manakala tiada pemenang bagi kategori Olahragawati Paralimpik Kebangsaan.

Dalam pada itu, skuad tenpin boling lelaki dibarisi Muhammad Rafiq Ismail, Ahmad Muaz Mohd Fishol dan Muhammad Syafiq Ridhwan Abdul Malek, menerima anugerah Pasukan Lelaki Kebangsaan manakala kategori Pasukan Wanita Kebangsaan menjadi milik gandingan penerjun Pandelela dan Datuk Leong Mun Yee.

Majlis malam ini turut mengiktiraf jurulatih para memanah Marzuki Zakaria dan jurulatih boling padang Nor Hashimah Ismail, apabila masing-masing dianugerahkan Jurulatih Lelaki dan Wanita Kebangsaan.

1. Olahragawan Kebangsaan – Datuk Mohd Azizulhasni Awang (berbasikal)
2. Olahragawati Kebangsaan – Tan Cheong Min (wushu)
3. Olahragawan Paralimpik Kebangsaan – S. Suresh (para memanah)
4. Olahragawati Paralimpik Kebangsaan – Tiada pemenang
5. Pasukan Lelaki Kebangsaan: Pasukan tenpin boling (trio) – Muhammad Rafiq Ismail, Ahmad Muaz Mohd Fishol, Muhammad Syafiq Ridhwan Abdul Malek
6. Pasukan Wanita Kebangsaan: Pasukan terjun seirama – Datuk Pandelela Rinong Pamg, Datuk Leong Mun Yee
7. Jurulatih Lelaki Kebangsaan – Marzuki Zakaria (para memanah)
8. Jurulatih Wanita Kebangsaan – Nor Hashimah Ismail (lawn bowls)
9. Anugerah Tokoh Sukan – Datuk Sieh Kok Chi
10. Anugerah Kepimpinan Sukan – Allahyarham Datuk Seri Zolkples Embong, Datuk S. Vegiyathuman, LT KDR (B) Kamaruzaman Kadir
11. Anugerah Khas – Persatuan Hoki Negeri Perak (Piala Sultan Azlan Shah), Sekolah Kebangsaan Lemoi, Kelab Penyokong Sukan Malaysia Famemas.- BERNAMA


Dua mayat lelaki ditemukan terapung di laut

SHAH ALAM, 3 Jun – Dua mayat lelaki tanpa identiti ditemukan terapung di sekitar perairan Jeti Marina, Pulau Indah petang semalam.

Pengarah Agensi Penguatkuasaan Maritim Malaysia (APMM) Negeri Selangor Kepten Maritim V. Siva Kumar berkata Pusat Operasi APMM Negeri Selangor telah menerima maklumat berkaitan penemuan itu daripada komuniti nelayan pada 4.26 petang dan bot PERKASA 36 yang sedang dalam operasi, diarahkan ke lokasi untuk mengesan dan melaksanakan tindakan selanjutnya.

“Lebih kurang pada 4.45 petang, PERKASA 36 tiba di lokasi dan telah menemukan dua mayat itu, satu daripadanya lengkap berpakaian, manakala satu mayat lagi hanya berseluar panjang,” katanya dalam kenyataan hari ini.

Katanya orang ramai yang mempunyai maklumat atau kehilangan ahli keluarga boleh menghubungi APMM Negeri Selangor di talian 03-21760627 dan sebarang maklumat berkaitan jenayah mahupun kecemasan di laut boleh terus menghubungi Pusat Operasi APMM Negeri Selangor atau MERS 999. – BERNAMA


Agong, Permaisuri zahir ucapan takziah kepada keluarga Allahyarham Mohamad Azrin

KUALA LUMPUR 1 Sept – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada keluarga anggota Tentera Darat 10 Briged (PARA) Lans Koperal Mohamad Azrin Mohamad Isa yang terkorban semasa menjalani latihan di Bera, Pahang.

Seri Paduka berdua turut menzahirkan rasa sedih dengan pemergian Mohamad Azrin dan berharap seluruh keluarga Allahyarham sabar serta tabah menghadapi dugaan itu.

“Seri Paduka Baginda berdua amat menghargai khidmat bakti, jasa serta pengorbanan Allahyarham kepada negara serta mendoakan agar roh Allahyarham dicucuri rahmat oleh Allah SWT dan ditempatkan bersama para solihin,” menurut kenyataan Istana Negara yang dimuat naik di Facebook hari ini.

Allahyarham Mohamad Azrin, yang merupakan anggota Tinjau dari Pasukan Kompeni PANDURA (Para), dipercayai lemas dan hilang ketika menjalani latihan Eksesais PARA Predator Siri 1/2021 pada 4.40 petang Ahad lalu.

Eksesais PARA Predator merupakan antara eksesais yang dilaksanakan Tentera Darat Malaysia melalui 10 Briged (PARA) yang berpangkalan di Kem Terendak, Melaka selama 14 hari membabitkan 1,894 anggota tentera dengan 151 aset logistik Tentera Darat.


Jumlah kenderaan di lebuh raya meningkat 100 peratus hari pertama PKPP

PUTRAJAYA 11 Jun — Jumlah kenderaan di lebuh raya meningkat 100 peratus pada hari pertama pelaksanaan Perintah Kawalan Pergerakan Pemulihan (PKPP) semalam susulan kebenaran perjalanan merentas negeri.

Menteri Kanan (Kluster Keselamatan) Datuk Seri Ismail Sabri Yaakob berkata sebagai contoh, jumlah kenderaan di Lebuhraya Utara Selatan (Plus) meningkat kepada 2.04 juta semalam berbanding 1.2 juta pada hari sebelumnya, manakala di Lebuhraya Karak, jumlahnya bertambah daripada 37,789 kepada 85,985 semalam.

Ismail Sabri yang juga Menteri Pertahanan berkata Polis Diraja Malaysia (PDRM) akan terus memantau aliran trafik di semua lebuh raya dan kawasan rehat dan rawat (R&R) untuk memastikan prosedur operasi standard (SOP) dipatuhi oleh setiap pengguna yang pulang ke kampung.

“Jadi jangan bersesak-sesak di tandas awam, jangan bersesak-sesak di surau yang kita telah setuju untuk membukanya, begitu juga di gerai-gerai makan dan saya mengharapkan semua patuh SOP,” katanya pada sidang media harian PKPP, di sini hari ini.

Ismail Sabri mengingatkan orang ramai yang ingin pulang ke kampung supaya memandu secara berhemah berikutan peningkatan kes kemalangan maut sejak perjalanan rentas negeri dibuka.


Hari Malaysia: Pengunjung digalak pakai busana tradisional, raikan kepelbagaian

KUALA LUMPUR, 13 September – Keluarga Malaysia yang ingin hadir memeriahkan sambutan Hari Malaysia 2022 di Dataran Memorial Pengisytiharan Kemerdekaan Banda Hilir, Melaka, digalakkan mengenakan busana era 50-an, 60-an atau pakaian tradisi masing-masing.

Ketua Setiausaha Kementerian Komunikasi dan Multimedia (K-KOMM) Datuk Seri Mohammad Mentek berkata ia bagi meraikan kepelbagaian dan penyatuan masyarakat Malaysia yang berbilang kaum selain dapat mengimbau kembali sejarah negara mencapai kemerdekaan dan pembentukkan Malaysia.

“Ini adalah antara aspirasi dalam Keluarga Malaysia iaitu Kebersamaan, Keterangkuman dan Kesyukuran dan dengan kita bersyukur, maknanya kita boleh kumpul serentak dalam pelbagai kaum, bangsa dan agama dalam satu platform bagi meraikan sambutan Hari Malaysia,” katanya.

Menurut Mohammad pengujung yang hadir bakal dihiburkan dengan persembahan artis tempatan antaranya Datuk Jamal Abdillah, Ernie Zakri, Jimmy Palikat dan persembahan lakonan semula detik-detik bekas Perdana Menteri Malaysia yang pertama, Tunku Abdul Rahman Putra Al-Haj mengisytiharkan tarikh kemerdekaan di lokasi bersejarah itu.

Sementara itu, Mohammad yang juga Pengerusi Jawatankuasa Teknikal Sambutan Hari Kebangsaan dan Hari Malaysia 2022 berkata persiapan sambutan pada 16 Sept nanti telah mencapai kemajuan hampir 80 peratus.

“Saya amat berharap semoga acara berlangsung dengan lancar, kita berdoa agar cuaca baik…saya juga ingin menggalakkan pengunjung hadir bukan sahaja dari Melaka malah dari negeri sekitar seperti Johor, Negeri Sembilan dan sebagainya,” katanya.


Subsidi ayam, telur diteruskan hingga Disember 2022

PUTRAJAYA, 9 Okt – Kerajaan bersetuju untuk meneruskan pemberian subsidi kepada penternak ayam dan pengeluar telur ayam dari bulan ini hingga Disember ini pada kadar 80 sen sekilogram (kg) bagi ayam dan 8 sen sebiji bagi telur.

Menteri Pertanian dan Industri Makanan Datuk Seri Dr Ronald Kiandee berkata perkara tersebut diputuskan dalam mesyuarat Jemaah Menteri pada 7 Okt lepas bagi meringankan beban penternak susulan peningkatan kos pengeluaran yang berterusan terutama kos makanan ayam yang meliputi 70 peratus dari kos pengeluaran selain kos anak ayam, logistik, pekerja, utiliti dan ubat-ubatan.

“Keputusan ini dibuat dengan mengambil kira harga siling ayam standard di peringkat runcit dikekalkan pada kadar RM9.40/kg dan harga siling telur ayam gred A, B dan C di peringkat runcit dikekalkan masing-masing pada kadar 45 sen, 43 sen dan 41 sen sebiji di Semenanjung Malaysia,” katanya dalam kenyataan hari ini.

Beliau berkata pembayaran subsidi akan disalurkan terus ke akaun penternak melalui Agrobank seperti mekanisme sedia ada melibatkan penternak persendirian, penternak integrator atau semi-integrator dan penternak kontrak serta kementerian akan memastikan proses pembayaran berjalan lancar bagi kelangsungan pengeluaran di peringkat ladang.

Menurut Ronald, pelaksanaan subsidi tersebut melibatkan tambahan implikasi kewangan sebanyak RM573.96 juta kepada kerajaan manakala jumlah peruntukan subsidi ayam dan telur ayam yang telah diperuntuk setakat ini dari Februari 2022 hingga September 2022 adalah sebanyak RM1.233 bilion.

“Setakat 4 Okt lepas, sebanyak 13,440 permohonan tuntutan subsidi dengan nilai RM1.136 bilion telah diluluskan oleh kementerian dan semua penternak boleh terus mengemukakan permohonan supaya subsidi dapat disalurkan,” katanya.

Ronald berkata kerajaan komited memastikan industri ayam dan telur kekal mampan dengan meneruskan pemberian subsidi selain meneruskan usaha memastikan ketersediaan dan kelangsungan bekalan ayam serta telur di pasaran kekal terjamin dengan harga berpatutan bagi kesejahteraan Keluarga Malaysia. – Bernama


Malaysia dapat tambahan 10,000 kuota haji- Muhyiddin

Perdana Menteri Tan Sri Muhyiddin Yassin berkata beliau mengemukakan permohonan itu ketika menghadap Putera Mahkota Arab Saudi Mohammed Salman Abdulaziz Al-Saud yang juga Timbalan Perdana Menteri dan Menteri Pertahanan negara itu di Istana Al-Yamamah di sini pada Selasa (Rabu di Malaysia).

“Apabila situasi haji kembali normal selepas pandemik COVID-19, kita akan mendapat kuota haji itu untuk jemaah kita,” katanya kepada media Malaysia pada penghujung lawatan rasmi empat harinya ke negara itu.

Muhyiddin berkata Putera Mahkota memberi jaminan dan jawapan positif terhadap permohonan itu kerana Arab Saudi sentiasa mengalu-alukan jemaah Malaysia yang terkenal dengan tingkah laku yang baik, berdisiplin dan kurang menimbulkan masalah.

Menurut laman web Tabung Haji, kerajaan Arab Saudi menetapkan kuota haji untuk setiap negara sebanyak 0.1 peratus daripada jumlah penduduk dan kuota haji untuk Malaysia pada masa ini ialah 31,600.

Bagaimanapun, Muhyiddin berkata rakyat Malaysia perlu bersabar kerana bilangan jemaah yang dibenarkan untuk menunaikan rukun Islam kelima itu tahun lepas sangat terhad berikutan pandemik global itu.

Beliau berkata ada beberapa berita baik hasil daripada pertemuan itu kerana Malaysia dan Arab Saudi telah menandatangani perjanjian persefahaman (MoU) inisiatif Perkhidmatan Jalan Makkah yang akan memudahkan proses prapelepasan jemaah haji dan umrah dari Malaysia.

“Jemaah Malaysia tidak perlu lagi menunggu berjam-jam lamanya semasa pemeriksaan imigresen di negara ini. Mereka boleh terus pergi ke bas-bas yang menunggu,” katanya.


Tidak benar eksport ketum ke Thailand – Hamzah

Menterinya Datuk Seri Hamzah Zainudin berkata ini kerana perkara itu bertentangan dengan Akta Racun 1952 yang dikuatkuasakan di negara ini, yang antara lain melarang sebarang aktiviti mengimport, mengeksport, mengilang, membekal, menjual atau memiliki serta menggunakan ketum secara haram.

“Ini mungkin permintaan peribadi Menteri Besar. (Namun) pada ketika ini memang kita tidak akan benarkan (penjualan daun ketum) untuk apa-apa tujuan pun mengikut akta sedia ada,” katanya pada sidang media selepas merasmikan majlis pelancaran Kempen ‘Kita Demi Negara’ di sini hari ini.

Beliau berkata daun ketum khususnya yang ditanam di Kedah, mendapat permintaan tinggi terutama di negara jiran itu, kerana dikatakan gred paling baik untuk tujuan perubatan dan dijadikan pil atau minuman kesihatan.

Dalam perkembangan lain, Hamzah berkata KDN kini hanya menunggu untuk sempadan negara dibuka semula, kerana semua persediaan penuh daripada segi kawalan keselamatan telah dilakukan lebih awal.

“Sebenarnya KDN sudah sangat bersedia untuk pembukaan semula sempadan negara dari awal lagi, dan sebelum buka (sempadan) pun beberapa kajian perlu dilakukan, jadi tiada masalah bagi kita,” katanya.

Menurutnya, isu aspek kawalan keselamatan di sempadan negara juga tidak sepatutnya timbul kerana kesemua agensi di bawah kementeriannya telah melakukan yang terbaik selama ini.

Pada 8 Mac, Perdana Menteri  Datuk Seri Ismail Sabri Yaakob mengumunkan sempadan negara akan dibuka semula pada 1 April ini selaras negara memasuki fasa peralihan endemik.


Adly dilantik Naib Presiden Parti Amanah Negara

AYER KEROH 6 Sept – Parti Amanah Negara (Amanah) semalam melantik bekas Ketua Menteri Melaka, Adly Zahari sebagai Naib Presidennya yang baharu.

Presiden Amanah, Mohamad Sabu berkata, pelantikan Adly adalah bagi mengisi kekosongan jawatan Naib Presiden yang sebelum ini dipegang oleh Datuk Husam Musa.

Menurutnya, pelantikan Adly, 50, yang sebelum ini adalah Bendahari Agung selaras dengan aspirasi Amanah untuk menampilkan lebih ramai pemimpin pelapis untuk menerajui kepimpinan parti dan negara di masa hadapan.

“Kami yakin perlantikan ini akan mengukuhkan lagi imej Parti Amanah Negara sebagai parti yang membawa mesej ‘Rahmatan lil aalamin’ di kalangan masyarakat,” katanya dalam kenyataan.


COVID-19, penangguhan pilihan raya tumpuan Dewan Rakyat hari ini

KUALA LUMPUR 2 Nov – Persidangan hari pertama Dewan Rakyat bagi sesi Mesyuarat Ketiga Penggal Ketiga Parlimen ke-14 hari ini akan menjawab banyak persoalan mengenai COVID-19 dan usaha kerajaan dalam menanganinya, termasuk dalam hal berkenaan pilihan raya.

Berdasarkan Aturan Urusan Mesyuarat Dewan Rakyat, hampir majoriti soalan dalam turutan awal pada sesi Pertanyaan-pertanyaan Bagi Jawab Lisan adalah berkenaan COVID-19.

Dalam isu pilihan raya, Perdana Menteri Tan Sri Muhyiddin Yassin dijadual menjawab soalan Datuk Seri Mahdzir  Khalid (UMNO-Padang Terap) mengenai sama ada kerajaan bercadang meminda Perlembagaan atau mewujudkan rang undang-undang khusus bagi membolehkan pilihan raya ditangguhkan dalam tempoh pandemik.

Selain itu, Muhyiddin turut dijadual menjawab soalan Datuk Mohd Fasiah Mohd Fakeh (Bersatu-Sabak Bernam) yang ingin tahu sejauh mana impak ekonomi COVID-19 terhadap individu, isi rumah dan syarikat perniagaan, selain dasar dan langkah kerajaan dalam memacu ekonomi ke arah berdaya tahan.

Isu COVID-19 terus mendapat perhatian hari pertama dengan soalan daripada Datuk Seri Rohani Abdul Karim (GPS-Batang Lupar) yang mahu kepastian sama ada program atau kursus pembangunan keluarga dan masyarakat dapat dijalankan secara berterusan dalam keadaan wabak berkenaan.

Sidang Dewan Rakyat hari ini juga akan menyaksikan bacaan kali pertama untuk Rang Undang-undang (RUU) Keselamatan dan Kesihatan Pekerjaan (Pindaan) 2020 dan RUU Kilang dan Jentera (Pemansuhan) 2020 akan dibentang.

Sementara itu, RUU Koperasi (Pindaan) 2020, RUU Racun (Pindaan) 2019 dan RUU Suruhanjaya Bebas Tatakelakuan Polis 2020 akan dibentang untuk bacaan kali kedua.

Parlimen yang kembali bersidang hari ini turut melihat semua Ahli Parlimen dan petugas Parlimen dikehendaki mematuhi prosedur operasi standard (SOP) bagi mencegah COVID-19 termasuk memakai pelitup muka dan penjarakan fizikal di dalam dewan.

Sesi Mesyuarat Ketiga Penggal Ketiga Parlimen ke-14 akan berlangsung selama 27 hari dengan Menteri Kewangan Tengku Datuk Seri Zafrul Abdul Aziz dijadual membentangkan Belanjawan 2021 pada Jumaat ini.


30 pelajar B40 cemerlang Melaka dibimbing

BANDARAYA MELAKA 13 Disember – Seramai 30 pelajar cemerlang yang bakal menduduki Sijil Pelajaran Malaysia (SPM) dari sekolah-sekolah sekitar Melaka telah dipilih menyertai Program Mercu Anak Bangsa.

Program selama empat hari itu merupakan anjuran Yayasan Pelajaran MARA (YPM) dengan kerjasama Kementerian Pendidikan Malaysia (KPM), Bank Pembangunan Malaysia Berhad dan Jabatan Pelajaran Negeri (JPN).

Ketua Pegawai Eksekutif YPM, Mohd Amran Mohd Ariffin berkata, program julung kali diadakan itu merupakan inisiatif tanggungjawab korporat sosial (CSR) yang berobjektifkan untuk menyediakan kelas bimbingan percuma dan berfokus kepada bakal pelajar cemerlang SPM.

“Program ini kita pilih dan buat saringan seramai 30 pelajar bumiputera dari golongan B40 yang mana potensi untuk cemerlang tinggi namun tidak berkemampuan.

“Program ini khas untuk meningkatkan motivasi dan keyakinan diri para pelajar menerusi penyediaan penajaan pengajian ke peringkat Institusi Pengajian Tinggi Awam (IPTA) mahu pun Institusi Pengajian Tinggi Swasta (IPTS),” katanya

Hadir sama, Pengarah MARA negeri, Nurul Azmi Johari; Ketua Kumpulan, Pengurusan Syariah Kumpulan, Bank Pembangunan Malaysia Berhad, Noor Ain Mohd Amin dan Ketua Penolong Pengarah Kanan Sektor Pembelajaran JPN, Khadijah Ahmad.

“Manakala bagi program tertiari, adalah selepas keputusan SPM keluar dan para pelajar cemerlang dengan keputusan semuanya A+, para pelajar akan ditentukan oleh pihak penaja dengan persetujuan YPM menerusi kaedah saringan untuk dipilih,” katanya.


14.6 peratus populasi lengkap dua dos suntikan – Dr Adham

KUALA LUMPUR 21 Julai – Seramai 4,769,909 individu iaitu 14.6 peratus populasi rakyat di negara ini telah lengkap dua dos suntikan vaksin COVID-19 hingga 11.59 malam tadi.

Menteri Kesihatan Datuk Seri Dr Adham Baba berkata seramai 10,301,905 individu telah menerima dos pertama, yang menyaksikan jumlah pemberian vaksin itu di seluruh negara kini mencecah 15,071,814 dos suntikan.

“Jumlah ini termasuk suntikan pada Hari Raya Aidiladha semalam iaitu sebanyak 299,593 dos, merangkumi 204,064 individu menerima suntikan pertama dan 95,529 adalah penerima dos kedua,” katanya dalam hantaran melalui laman Twitter hari ini.

Beliau berkata lima negeri yang mencatatkan pemberian vaksin tertinggi semalam ialah Selangor dengan 107,444 individu, Kuala Lumpur (63,493), Sarawak (46,606), Johor (28,050) dan Pulau Pinang (14,630).

Menerusi hantaran sama, Labuan kekal negeri yang mencatatkan peratusan penduduk dewasa lengkap dua dos vaksinasi tertinggi dengan 64.7 peratus, diikuti Sarawak (47.3 peratus), Perlis (36.5 peratus), Lembah Klang (21.6 peratus) dan Negeri Sembilan (20.9 peratus).


RTM siar secara langsung 75 aksi Liga-M 2023

KUALA LUMPUR, 1 Feb – Teka-teki peminat akhirnya terjawab apabila Radio Televisyen Malaysia (RTM) diumumkan sebagai rakan penyiar Liga Bolasepak Malaysia (MFL) bagi saingan Liga Malaysia (Liga-M) 2023, yang akan membuka tirai pada 24 Feb ini.

Menteri Komunikasi dan Digital Fahmi Fadzil berkata RTM akan menyiarkan secara langsung 75 perlawanan Liga-M 2023 merangkumi beberapa saingan termasuk perlawanan Piala Sumbangsih, Liga Super, Piala FA dan Piala Malaysia.

Beliau berkata perlawanan pertama akan disiarkan pada 24 Feb melibatkan aksi Piala Sumbangsih antara Johor Darul Ta’zim (JDT) dan Terengganu FC yang dijadual berlangsung di Stadium Sultan Ibrahim di Iskandar Puteri, Johor.

“Kesemua siaran langsung pada waktu sebenar perlawanan ini boleh disaksikan di saluran TV2, Sukan RTM dan TV Okey serta penstriman langsung melalui aplikasi RTMKlik,” katanya menerusi kenyataan Kementerian Komunikasi dan Digital, hari ini.

Menurut kenyataan itu semua perlawanan yang akan disiarkan Astro dalam definisi tinggi (HD) meliputi perlawanan Piala Sumbangsih, Liga Super, Piala FA dan Piala Malaysia boleh ditonton di platform linear (TV), On Demand dan Astro GO.

“Saya percaya dengan sokongan dan komitmen rakan penyiar tempatan, ia bukan hanya demi kepuasan kualiti tontonan peminat tanah air malah dapat meningkatkan nilai komersial Liga-M yang akhirnya akan memberi pulangan besar buat pasukan serta pemain,” kata Presiden MFL Datuk Ab Ghani Hassan.

Sebagai rekod, 14 pasukan akan bertanding dalam saingan Liga Super musim ini selepas penstrukturan Liga-M, dengan JDT yang merupakan juara sembilan kali berturut-turut dijangka menerima tentangan sengit dalam mempertahankan gelaran.


KPDNHEP kaji semua aspek penurunan harga pelitup muka

BANDA HILIR 30 Ogos – Kementerian Perdagangan Dalam Negeri dan Hal Ehwal Pengguna (KPDNHEP) sedang mengkaji semua aspek dalam usaha menurunkan lagi harga siling runcit pelitup muka tiga lapis dibawah RM1.

Menteri Perdagangan Dalam Negeri dan Hal Ehwal Pengguna Datuk Alexander Nanta Linggi berkata, perbincangan itu bagi memastikan usaha itu adil bagi semua pihak yang terbabit termasuk pengguna, pengilang dan pengimport.

“Kerajaan masih mengadakan perbincangan dengan 13 pengilang tempatan bagi menurunkan lagi harga siling pelitup muka selepas penurunan harga kawalan berkuat kuasa pada 15 Ogos lepas.

“Malah kita juga perlu memastikan harga yang ditetapkan tidak terlalu rendah dan menjejaskan industri sehingga terpaksa ditutup dan sekiranya berlaku dimana kita hendak mendapatkan bekalan nanti memandangkan pelitup muka amat penting untuk keselamatan serta kesihatan,” katanya.

Turut merasmikan kempen ialah Ketua Menteri Melaka, Datuk Seri Utama Haji Sulaiman Md Ali serta hadir sama Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid.

Mengulas lanjut beliau berkata, sebanyak 115.35 juta keping pelitup muka tiga lapis dan N95 yang dikeluarkan 26 pengilang tempatan dan luar dalam tempoh Januari hingga 25 Ogos untuk kegunaan rakyat dalam usaha memutuskan rantaian wabak Covid-19.

“Pada awal pelaksanaan peringkat kawalan pergerakan (PKP) pada 18 mac lalu, hanya empat buah kilang tempatan mengeluarkan pelitup muka bagi memenuhi keperluan semasa sebelum meningkat kepada 13 buah kilang ketika ini.

“Kita juga memberi jaminan bekalan pelitup muka mencukupi sehingga tamat tempoh perintah kawalan pergerakan pemulihan (PKPP) yang dijangka sehingga 31 disember ini dengan dibantu oleh bekalan import,” katanya.


Lebih 500 Coopmart akan ditubuhkan

PUTRAJAYA, 15 April – Lebih 500 kedai koperasi (Coopmart) yang diusahakan menerusi pelbagai jenis koperasi akan ditubuhkan di seluruh negara bagi membolehkan ahli koperasi menjana pendapatan serta membantu meringankan beban kos sara hidup Keluarga Malaysia, kata Perdana Menteri.

Datuk Seri Ismail Sabri Yaakob berkata penubuhan Coopmart itu adalah kerana kerajaan menyedari peranan besar yang mampu dimainkan oleh koperasi kepada Keluarga Malaysia.

Beliau berkata kedai koperasi itu bukan sahaja membolehkan ahli koperasinya menjana pendapatan melalui dividen, malah menawarkan barangan keperluan asas serta pelbagai produk lain kepada penduduk setempat dengan harga yang rendah dan berpatutan.

“Langkah ini dapat memastikan manfaatnya dirasai seluruh Keluarga Malaysia terutamanya di kawasan luar bandar dan kawasan yang majoriti penduduknya adalah golongan B40 selain juga ahli-ahli koperasi, para pengguna dan usahawan yang terlibat dalam rantaian bekalan ini,” katanya ketika melancarkan Coopmart dan Coop Community Mart Koperasi Pudina Putrajaya Bhd di sini hari ini.

Ismail Sabri berkata Coopmart akan mendapat bekalan langsung daripada pembekal koperasi seperti Angkatan Koperasi Kebangsaan Malaysia Berhad (ANGKASA) dan pembekal lain.

Beliau berkata kerajaan menerusi Program Coop Community Mart memperuntukkan sejumlah RM360,000 untuk bantuan infrastruktur dan modal pusingan bagi penubuhan Coopmart di kawasan perumahan rakyat iaitu masing-masing satu di Putrajaya dan Hiliran Ampang.

Bersandarkan kepada jumlah keanggotaannya yang besar itu, beliau berkata kerajaan melihat koperasi mempunyai peranannya untuk membantu mengurangkan kos sara hidup rakyat.

“Malah gerakan koperasi boleh menguasai sebahagian pasaran pemborongan dan peruncitan terutamanya sistem rantaian nilai bekalan barangan keperluan secara pukal melalui ekosistemnya yang komprehensif dan bersepadu,” katanya.

Beliau berkata statistik Suruhanjaya Koperasi Malaysia (SKM) setakat Disember tahun lepas  menunjukkan sebanyak 2,581 buah koperasi sektor pemborongan dan peruncitan telah didaftarkan dengan perolehan melebihi RM820 juta.

“Jika kesemua koperasi sektor pemborongan dan peruncitan bergerak secara proaktif dan bersepadu sebagai satu gerakan, setiap ahlinya juga akan menerima manfaat termasuk peningkatan taraf sosioekonomi dan impaknya sangat besar kepada ekonomi rakyat dan negara,” katanya.

Ini kerana sektor koperasi tempatan menawarkan peluang kepada Keluarga Malaysia untuk menjana pendapatan tambahan dengan menganggotai dan memiliki saham koperasi yang juga bertindak sebagai pemasar produk keluaran ahli-ahlinya, katanya.-BERNAMA


NUTP cadang sekolah rendah dibuka seawalnya hujung September

KUALA LUMPUR 11 Jun — Kesatuan Perkhidmatan Perguruan Kebangsaan Semenanjung Malaysia (NUTP) mencadangkan pembukaan sekolah rendah di seluruh negara dibuat seawal-awalnya pada hujung September atau Oktober.

Presidennya, Aminuddin Awang berkata bagaimanapun ia tertakluk kepada keadaan semasa COVID-19 negara serta keputusan Majlis Keselamatan Negara dan Kementerian Kesihatan (KKM).

“Bila COVID-19 sudah reda, kita harap sebelum berakhirnya bulan September atau Oktober, sekolah rendah juga dibuka bagi membolehkan para guru dan pelajar kembali ke sekolah bagi meneruskan sekolah seperti biasa,” katanya dalam temu bual khas Bernama 745 di Bernama TV, semalam.

Beliau berkata walaupun sekolah tidak dibuka, guru-guru tetap bertugas menjalankan proses Pengajaran dan Pembelajaran (PdP) dalam talian dari rumah sepanjang tempoh Perintah Kawalan Pergerakan (PKP) dan Perintah Kawalan Pergerakan Bersyarat (PKPB).

“Ada guru yang telah membuat rakaman subjek mata pelajaran sukatan tertentu bagi membolehkan mereka memberikannya kepada pelajar setelah sekolah dibuka. Ada juga guru yang didapati menyediakan modul-modul tertentu bagi memastikan pemerolehan ilmu dalam kalangan pelajar dapat direalisasikan,” katanya.

Beliau berkata NUTP yakin, guru-guru akan melipatgandakan usaha bagi memastikan ilmu yang diterima sama tarafnya walaupun sekolah ditutup selama tiga bulan.

Dalam pada itu, Aminuddin turut mencadangkan penambahbaikan aspek pedagogi dan prosedur operasi standard (SOP) sistem pembelajaran dan pengajaran di dalam bilik darjah iaitu hanya empat mata pelajaran teras yang diajar manakala selebihnya diajar secara maya.

Selain itu, beliau turut mencadangkan waktu persekolahan bagi sesi pagi dimulakan pada pukul 8.00 pagi hingga 12 tengah hari dan sesi petang bermula 1.00 petang hingga 5.00 petang.

Semalam, Menteri Pendidikan Dr Mohd Radzi Md Jidin mengumumkan semua sekolah di seluruh negara dibuka mulai 24 Jun ini, melibatkan pelajar yang menduduki peperiksaan awam iaitu Sijil Pelajaran Malaysia (SPM), Sijil Vokasional Malaysia (SVM), Sijil Tinggi Persekolahan (STPM) dan Sijil Tinggi Agama Malaysia (STAM) serta peperiksaan antarabangsa yang setara.


Lapor keputusan palsu COVID-19, boleh dikenakan tindakan undang-undang – Khairy

SEPANG, 26 Mac – Kementerian Kesihatan (KKM) boleh mengambil tindakan undang-undang terhadap individu yang didapati memalsukan keputusan kit saringan pantas (RTK) antigen dalam aplikasi MySejahtera, kata Menterinya Khairy Jamaluddin.

Bercakap kepada media selepas Majlis Pelancaran MyCHAMPION Peringkat Kebangsaan, Khairy berkata perbuatan melaporkan keputusan saringan COVID-19 yang palsu adalah satu tindakan yang tidak bertanggungjawab.

“Sudah tentu kalau majikan nak semak, mungkin kalau dia (pekerja) nak tipu, nasib dia tak baik majikan suruh buat RTK profesional, dia ‘kantoi’. Kita boleh ambil tindakan undang-undang. Jadi jangan sampai kita terpaksa ambil tindakan undang-undang kerana salah lapor dalam MySejahtera yang menjadi kesalahan,” katanya di sini hari ini.

Beliau berkata kerajaan membenarkan masyarakat melaporkan ujian kendiri COVID-19 dalam MySejahtera tanpa memerlukan mereka membuat saringan profesional, sebagai persediaan memasuki fasa peralihan ke endemik.

“Bila kita masuk fasa peralihan (endemik), kita kena banyak bergantung kepada solidariti komuniti dan kebertanggungjawaban individu. Ini takkan semua benda kerajaan nak periksa, kuat kuasa dan denda.

“Jadi saya merayu kepada rakyat Malaysia bila kita dah bagi tanggungjawab kepada anda untuk buat ujian kendiri mestilah jujur, jangan semata-mata nak ponteng kerja pergi melaporkan keputusan positif yang palsu,” katanya di sini hari ini.

“Buat masa ini, MySejahtera dimiliki oleh KKM termasuk segala data yang berada dalam aplikasi itu, tiada isu keselamatan data kerana ia dikendalikan oleh KKM dan data itu tidak boleh digunakan untuk matlamat lain selain memantau pandemik COVID-19,” katanya.

Dalam perkembangan lain, Khairy berkata Malaysia berkemungkinan akan melaksanakan kajian sama ada plastik kini berada dalam sistem darah manusia seperti yang dilaporkan oleh saintis dari Belanda.

“Saya terkejut bila baca dapatan tersebut daripada saintis di Belanda. Saya rasa perkara ini saya akan bangkitkan dengan Institut Penyelidikan Kesihatan Malaysia, mungkin kita juga boleh buat kajian tersebut di sini untuk melihat sama ada plastik sudah masuk dalam sistem darah kita,” katanya.

Semalam, media melaporkan kajian terbaharu mendedahkan mengenai penemuan pertama dan mengejutkan mikroplastik atau kepingan kecil plastik berdiameter kurang daripada lima milimeter dalam darah manusia.

Dalam kajian tersebut, saintis-saintis di Belanda mengambil sampel darah daripada 22 penderma dewasa yang sihat secara rawak dan analisis mendapati 17 daripada sukarelawan tersebut mempunyai mikroplastik dalam darah mereka.

Mikroplastik pernah ditemukan di dalam otak, usus, plasenta bayi yang belum lahir dan najis orang dewasa dan bayi tetapi ini pertama kali ia dijumpai dalam darah manusia.


Bekas pemain bola sepak Singapura ‘ Mat Noh’ meninggal dunia

SINGAPURA 20 Sept. – Bekas pemain bola sepak kebangsaan Singapura, Mohamed Noh Hussein meninggal dunia hari ini selepas mengalami serangan jantung pada pagi Ahad.

Dalam kemas kini di Facebook, Persatuan Bola Sepak Singapura (FAS) amat dukacita dengan berita pemergian bekas anggota pasukan kebangsaan berusia 67 tahun itu.

Dikenali sebagai “Mat Noh” dalam kalangan generasi peminat pada 1970-an, FAS menyatakan penyerang mahir itu sering menghiburkan peminat dengan kehebatan mempesonakan dan aksi lincahnya ketika di atas padang.

FAS menyatakan Mat Noh juga terkenal kerana menghadiahkan gol kemenangan untuk mendahului 1-0 pada pusingan pertama kelayakan Piala Dunia pada 6 Mac 1977, menerusi sepakan penalti di Stadium Kallang ketika menentang pasukan Malaysia yang ketika itu dianggap antara pasukan terbaik di Asia.

“Semoga Roh Allahyarham di tempatkan bersama orang-orang yang beriman dalam rahmat Allah SWT. Terima kasih semua atas doa buat Allahyarham,” tulis beliau di Facebooknya yang disertakan dengan foto Mat Noh.

“Kemahiran Mat Noh yang mempesonakan bersama rakan sepasukannya akan kekal terpahat dalam ingatan bagi generasi saya. Piala Malaysia adalah sesuatu yang tidak dapat dipisahkan dengan kita semua. Semoga beliau tenang di sana,” tulis Balakrishnan di laman Facebooknya.


Aktiviti sukan, rekreasi individu dan berpasukan dibenarkan di kawasan PKPB, PKPP

KUALA LUMPUR 6 Mac. – Aktiviti sukan dan rekreasi individu serta  berpasukan bagi tujuan kesihatan, kecergasan, latihan, permainan atau perlawanan kini dibenarkan di kawasan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP), bermula hari ini.

Kementerian Belia dan Sukan (KBS) dalam satu kenyataan memaklumkan kebenaran itu tertakluk kepada arahan kawalan pergerakan yang sedang berkuat kuasa dan kebenaran pihak berkuasa berkaitan.

Menurut kenyataan itu, bagi penganjuran kejohanan atau pertandingan di peringkat kebangsaan seperti Liga Bola Sepak Malaysia (Liga-M), Liga Hoki Malaysia (MHL) dan Liga Sepak Takraw (STL) yang melibatkan pergerakan rentas negeri, kebenaran polis adalah diperlukan.

Menurut KBS, sepanjang arahan kawalan pergerakan itu, latihan pusat berfasa bagi pasukan Liga-M, MHL, STL secara ‘home or camp quarantine’ serta program latihan berpusat Majlis Sukan Negara dan Majlis Sukan Negeri secara ‘camp quarantine’ adalah dibenarkan.

Turut dibenarkan aktiviti berkumpulan yang dilakukan secara setempat seperti senamrobik, yoga dan tarian sukan dengan had kapasiti 50 peratus daripada kapasiti kawasan dengan kawalan penyeliaan.

Bagaimanapun, aktiviti massa yang melibatkan pergerakan dan perkumpulan ramai yang menyukarkan penjarakan fizikal seperti
larian ria, pacu ria, maraton dan triatlon adalah tidak dibenarkan.

Kenyataan itu menyebut bagi Sabah dan Sarawak, prosedur operasi standardnya adalah berbeza dan orang ramai disaran merujuk ke laman sesawang Majlis Keselamatan Negara untuk maklumat lanjut.

Baru-Baru ini, kerajaan mengumumkan pelaksanaan PKPB di Selangor, Pulau Pinang, Johor,Negeri Sembilan, Kedah, Perak, Kelantan dan Kuala Lumpur manakala Melaka, Pahang, Terengganu, Perlis, Sabah, Putrajaya dan Labuan diletak di bawah PKPP bermula 5 hingga 18 Mac depan.


Malaysia pada landasan tepat pulih ekonomi, PM ajak rakyat sokong usaha kerajaan

KUALA LUMPUR, 31 Jan – Perdana Menteri Datuk Seri Ismail Sabri Yaakob berharap sempena sambutan Tahun Harimau tahun ini, segala usaha kerajaan untuk memastikan kestabilan ekonomi serta kesejahteraan rakyat dapat dipertingkatkan sehingga ke tahun-tahun seterusnya.

Beliau juga mengajak semua untuk terus bersatu hati menyokong usaha kerajaan dalam memulih dan menstrukturkan semula ekonomi negara bagi menjadikan Malaysia sebuah negara maju sepenuhnya.

Katanya ekonomi Malaysia berada pada landasan yang tepat ke arah pemulihan berdasarkan pembukaan semula lebih daripada 90 sektor ekonomi dan kebanyakan aktiviti sosial, selain disokong oleh kadar vaksinasi yang tinggi dengan hampir keseluruhan populasi telah divaksinasi.

“Dengan momentum pemulihan, Keluaran Dalam Negeri Kasar (KDNK) berada pada landasan yang kukuh untuk terus berkembang antara 5.5 peratus dan 6.5 peratus pada 2022. Ia selari dengan unjuran oleh IMF (Tabung Kewangan Antarabangsa) pada 6.0 peratus dan Bank Dunia pada 5.8 peratus.

“Pertumbuhan ini akan dipacu terutamanya oleh Bajet 2022 yang mengembang bernilai RM332.1 bilion, normalisasi dalam aktiviti ekonomi dan sosial,” katanya dalam kenyataan sempena sambutan Tahun Baharu Cina 2022 hari ini.

Selain itu Perdana Menteri berkata penyambungan semula projek dengan kesan pengganda tinggi dan permintaan luar yang kukuh terutamanya daripada rakan dagang utama turut meningkatkan pertumbuhan ekonomi.

“Semua ini sejajar dengan hasrat kerajaan dalam Rancangan Malaysia Ke-12 untuk mencapai negara berpendapatan tinggi menjelang tahun 2025 melalui pelbagai inisiatif yang digariskan,” katanya.

Sambil mengucapkan Selamat Tahun Baharu Cina, beliau berharap peluang menyambut perayaan itu bersama ibu bapa dan keluarga tercinta pada tahun ini selepas dua tahun terpaksa menyambut dari kejauhan dan terpisah dengan keluarga, dapat mengerat serta mengukuhkan lagi hubungan kekeluargaan.

Namun dalam kemeriahan menyambut Tahun Baharu Cina, Ismail Sabri mengingatkan supaya prosedur operasi standard (SOP) terus dipatuhi dalam membendung penularan wabak COVID-19.

“Terima kasih kepada seluruh masyarakat Cina yang telah berganding bahu dengan kaum-kaum lain seperti Melayu, India, Kadazan, Dusun, Murut, Iban, Bidayuh dan Melanau sebagai sebuah Keluarga Malaysia.

“Marilah kita sama-sama berdoa, semoga tahun ini membawa kemakmuran, kebahagiaan dan kesihatan yang baik untuk seluruh Keluarga Malaysia. Gong Xi Fa Chai, Xin Nian Kuai Le’,” katanya.- BERNAMA


Tembikai ‘gergasi’ tanpa biji dari Tehel

BEMBAN 1 Mei – Siapa sangka tembikai bersaiz ‘gergasi’ yang menjalar di sebuah ladang di Tehel, di sini, rupanya menjadi antara produk kebanggaan Melaka yang dipasarkan di luar negara.

Toh Soon Heng, 53, membuktikan pengalaman selama 20 tahun hasil kerja keras dan semangat mahu belajar membuahkan hasil apabila produk itu menjadi rebutan di Hong Kong, China dan Emiriah Arab Bersatu (UAE).

Anak jati Selandar itu berkata, pada awalnya dia hanya mengusahakan tanaman berkenaan di kampung halamannya, namun dek kerana permintaan kian meningkat, tanaman itu diperluas di kebun keduanya di Tehel.

“Uniknya tembikai ini kerana ia tiada biji seperti tembikai lain, untuk mendapatkan hasil yang baik kita perlu tahu proses pendebungaan atau ‘kahwin bunga’ tembikai ini.

“Buah tembikai sudah masak akan dipetik selepas 70 hari, biasanya di kebun saya paling berat pernah mencecah sehingga 12 kilogram sebiji.

“Untuk tembikai gred A, biasanya ia mencecah lebih lima kilogram (kg), gred B empat hingga lima kg dan gred C bermula dengan satu kg,” katanya kepada Melaka Hari Ini.

Menurut bapa kepada tiga anak itu, setiap kali tuaian, dia mampu memperoleh hasil sehingga 60 tan, yang mana selain luar negara, tembikai itu turut mendapat permintaan dalam negara seperti di Johor dan Kuala Lumpur.

Bercerita lebih lanjut, Soon Heng berkata, bagi tanaman di kebunnya seluas 4.45 hektar di Tehel, dia telah membelanjakan kira-kira RM50,000 bagi pembelian benih, pembajakan tanah, baja serta lain-lain.

Menurutnya, antara cabaran yang terpaksa ditempuh ialah faktor cuaca yang mana tanaman tembikai tidak boleh bertahan sekiranya cuaca kerap hujan atau terlalu panas.

“Setiap hari saya akan pastikan tanaman disiram sebanyak dua kali iaitu pada waktu pagi pukul 10 dan pukul empat petang, tetapi untuk pokok yang kecil hanya disiram sekali sehari,” katanya.

“Jika harga kita berikan bertepatan dengan kemampuan mereka, jadi permintaan akan bertambah banyak dan jika harga lebih tinggi kita kena pandai cari pelanggan baharu untuk menjual tembikai ini,” katanya.


Subsidi minyak diteruskan di bawah agenda PEMERKASA

KUALA LUMPUR 19 Mac. – Agenda keterangkuman dalam Program Strategik Memperkasa Rakyat Dan Ekonomi (PEMERKASA) turut meliputi langkah penerusan subsidi termasuk minyak bagi meringankan kos sara hidup rakyat.

Menteri Kewangan, Tengku Datuk Seri Zafrul Tengku Abdul Aziz berkata tindakan awal itu diambil selepas kerajaan mendengar kebimbangan rakyat mengenai kemungkinan peningkatan harga barang susulan kenaikan harga minyak dunia.

“Pada 10 Februari 2021, kerajaan bersetuju bahawa had harga siling produk petrol RON95 dan diesel ditetapkan bagi melindungi pengguna daripada kesan kenaikan harga minyak ketara apabila harga sebenar di pasaran global meningkat.

“Harga runcit semasa petrol RON95 dihadkan pada paras siling RM2.05 seliter manakala harga runcit semasa diesel akan dihadkan pada paras siling RM2.15 seliter,” katanya dalam laporan Unit Pelaksanaan dan Koordinasi Stimulus Ekonomi Antara Agensi Nasional (Laksana) ke-45 yang dikeluarkan pada Jumaat.

Malah, Tengku Zafrul menjelaskan, paras harga siling petrol RON95 dan diesel tersebut adalah lebih rendah berbanding had harga dilaksanakan oleh kerajaan terdahulu pada 2019 iaitu RM2.08 seliter bagi petrol RON95 dan RM2.18 seliter bagi diesel.

Beliau berkata, keputusan itu diambil sejajar dengan trend harga pasaran sebenar produk petroleum yang kian meningkat susulan pertambahan permintaan minyak mentah dunia yang turut dipengaruhi oleh pembukaan semula pelbagai sektor ekonomi di seluruh dunia.

“Belanjawan 2021 disediakan berdasarkan unjuran harga minyak dunia pada US$42 setong dan jangkaan harga runcit petrol dan diesel akan kekal diapungkan.

“Mengambil kira harga minyak dunia semasa (US$70) dan penetapan harga siling petrol dan diesel, dianggarkan keperluan subsidi petrol dan diesel meningkat kepada RM3 bilion,” katanya.

Tengku Zafrul turut menegaskan bahawa kerajaan tetap komited untuk mengurangkan kos sara hidup rakyat dan sentiasa memantau kesan perubahan harga minyak mentah dunia.

Kerajaan juga mengambil langkah bersesuaian bagi mengimbangi tanggungan subsidi kerajaan dengan keperluan untuk terus memelihara kebajikan dan kesejahteraan rakyat, kata beliau.


Bukit Serindit jadi medan pelapis hoki berentap

BUKIT BARU 31 Januari – Sebanyak 72 pasukan dari seluruh negara berentap bagi merebut gelaran juara pada Kejohanan Hoki Piala Ketua Menteri Melaka BTHC 7’S 2022 Terbuka Bawah 11 Tahun Peringkat Kebangsaan, 28 dan 29 Januari lalu.

Kejohanan yang berlangsung di Stadium Hoki MBMB Bukit Serindit itu menyaksikan johan kategori lelaki menjadi milik pasukan Sekolah Kebangsaan (SK) Taman Gembira, manakala Seteguhrianz Girls pula dinobatkan juara bagi kategori perempuan.

Exco Pembangunan Belia, Sukan dan Badan Bukan Kerajaan (NGO) negeri VP Shanmugam berkata, kejohanan kali kedua yang berlangsung itu mendapat sambutan cukup menggalakkan apabila disertai atlet cilik terbaik dari seluruh negara.

“Setiap pasukan yang bertanding ini adalah antara pasukan terbaik yang mewakili sekolah atau persatuan bagi memberi saingan kepada pasukan lawan,” katanya.

Beliau berkata demikian pada sidang media selepas mewakili Ketua Menteri Datuk Seri Utama Sulaiman Md Ali merasmikan penutup kejohanan berkenaan di Stadium Hoki MBMB Bukit Serindit, 29 Januari lalu.

Menurut Shanmugam, selain kejohanan itu, Melaka bakal menjadi tuan rumah kepada dua lagi kejohanan Majlis Sukan Sekolah-Sekolah Malaysia (MSSM) iaitu bola jaring dan hoki yang dijangka berlangsung pada September dan Oktober tahun ini.

Katanya, penganjuran dan aktiviti sukan di peringkat akar umbi itusangat penting dalam bukan sahaja melahirkan bintang sukan bertaraf dunia, bahkan turut membentuk generasi terbilang.

Dalam perkembangan lain, beliau berkata, Kerajaan Negeri juga bakal memperbanyakkan penganjuran sukan di setiap daerah sebagai platform mencungkil bakat baharu dan mencari atlet pelapis Negeri Melaka.

Tambah beliau, program bapa angkat yang sebelum ini membabitkan wakil rakyat, Exco dan jabatan serta agensi Kerajaan Negeri yang diadakan sebelum ini akan diadakan secara berterusan.

“Sebelum ini seperti SUKMA dalam masa terkahir dua atau tiga bulan baru kita namakan wakil rakyat dan sebuah agensi kerajaan sebagai bapa angkat pasukan tetapi saya rasa itu tidak berkesan.

“Selepas berbincang dengan Ketua Menteri, kita cadangkan ia dijadikan program berterusan dan setiap kejayaan akan menjadi pencapaian untuk setiap bapa angkat yang dilantik,” katanya.


1.5 juta meter pintar akan dipasang di Lembah Klang dan Melaka

KUALA LUMPUR 3 Mac. – Sebanyak 1.5 juta pemegang Akaun Tenaga Nasional Berhad (TNB) di Melaka dan Lembah Klang bakal dilengkapi dengan meter pintar menjelang hujung tahun ini.

Pengarah Projek Infrastruktur Pemeteran Maju (AMI) TNB Ir Mohamed Ghous Ahmad berkata, setakat ini pihaknya telah memasang kira-kira 1.06 juta meter pintar tersebut di kedua-dua kawasan berkenaan.

Di Melaka, beliau berkata TNB telah memasang kira-kira 300,000 meter pintar manakala di kawasan Lembah Klang lebih kurang 706,000 rumah dilengkapi dengan alatan berkenaan.

“Antara kawasan di Selangor yang telah dilengkapi dengan meter pintar ini ialah Shah Alam, Cheras, Bangi dan Petaling Jaya manakala di Kuala Lumpur antara kawasannya di Bangsar, Bandar Sri Damansara, Segambut dan Ampang.

“Melalui Peraturan Berasaskan Insentif (IBR), TNB diberi peruntukan untuk memasang 1.5 juta meter pintar menjelang penghujung tahun ini dan berdasarkan jumlah yang dipasang sekarang kita yakin bakinya akan dapat dipasang menjelang akhir tahun ini,” katanya kepada Bernama.

Mohamed Ghous berkata pihaknya juga kini sedang dalam usaha untuk mendapatkan peruntukan tambahan daripada kerajaan pusat untuk melengkapkan kesemua tiga juta pengguna TNB di Lembah Klang dengan meter pintar.

Sementara itu, Ketua Retail TNB Selangor Ismail Lathifi Teh berkata, pemasangan meter pintar akan memberi pelbagai kelebihan kepada pelanggan kerana selain untuk melihat dan membayar bil TNB, pengguna juga boleh memantau jumlah penggunaan tenaga elektrik secara harian.

“Meter pintar ini membaca (data penggunaan elektrik) setiap 30 minit tetapi dihantar ke pusat penyimpanan data TNB setiap hari. Sebab itu kita hanya boleh melihat bacaan hari sebelumnya menerusi aplikasi myTNB,” katanya.

Beliau berkata TNB berharap lebih ramai pengguna akan memuat turun aplikasi berkenaan dan memanfaatkannya, dan syarikat itu menyasarkan pada penghujung tahun ini 80 peratus pengguna TNB akan menggunakan aplikasi itu.

Beliau turut menasihati orang ramai untuk menghubungi talian TNB jika terdapat keraguan terhadap individu atau kontraktor yang hadir bagi menukar meter di kediaman mereka.

Bagi pengguna yang masih ragu-ragu dengan kontraktor kami, mereka boleh menghubungi talian khidmat pelanggan TNB 1-300-88-5454 dan TNB akan menghantar kakitangan untuk memantau keadaan, katanya.


PDRM uji set solar, kamera pemantauan bantu logistik di SJR

MELAKA 18 Mac. – Polis Diraja Malaysia (PDRM) sedang menguji penggunaan set lampu solar mudah alih dan kamera pemantauan yang boleh diakses secara dalam talian di Sekatan Jalan Raya (SJR) Alor Gajah dalam usaha mengoptimumkan perbelanjaan dan meningkatkan perkhidmatan pasukan itu.

Pengarah Jabatan Logistik dan Teknologi Bukit Aman Datuk Seri Mazlan Lazim berkata, dua set lampu solar mudah alih dan satu kamera pemantauan yang dibekalkan oleh Koperasi PDRM (KPDRM), telah mula dipasang di SJR Alor Gajah hari ini.

Katanya set lampu solar mudah alih itu yang boleh dilipat bagi memudahkan ia dibawa ke mana-mana, boleh membekalkan cahaya kepada khemah di SJR dengan baik; dan penggunaannya boleh menggantikan penggunaan set generator yang menggunakan petrol ataupun diesel.

Beliau berkata demikian kepada pemberita selepas Majlis Penyerahan Wang Pampasan Takaful dan Zakat kepada Waris Anggota PDRM Zon Selatan di Ibu pejabat Polis Kontinjen (IPK) Melaka yang turut dihadiri Ketua Polis Melaka Datuk Abdul Majid Mohd Ali dan Pengerusi Koperasi PDRM Datuk Seri Ayub Yaakub di sini, hari ini.

Pada majlis berkenaan, Ayub menyerahkan sejumlah RM3,000 zakat wakalah kepada Abdul Majid untuk diserahkan kepada pegawai atau anggota polis yang terlibat dalam kemalangan ketika menjalankan tugas.

Mazlan berkata kamera pemantauan yang boleh diakses secara dalam talian pula akan memudahkan komander operasi untuk melakukan pemantauan terhadap pegawai dan anggota ketika mereka menjalankan tugas.

Dalam pada itu, Ayub berkata set lampu solar mudah alih dan kamera pemantauan yang boleh diakses secara dalam talian adalah produk yang masih di peringkat konsep dan ia percubaan pertama pihaknya menguji kedua-dua produk itu.

“Ketika ini PDRM melakukan sekatan jalan raya di merata-rata tempat, dan ada kawasan yang tidak mempunyai bekalan elektrik dan sukar diakses, jadi dengan adanya produk ini ia diharap mampu membantu pasukan keselamatan berkenaan untuk menjalankan operasi dengan lebih berkesan,” katanya.


Kerajaan beri jaminan tiada lagi PKP, sekatan balik beraya

BERA, 23 Jan – Perdana Menteri Datuk Seri Ismail Sabri Yaakob hari ini memberi jaminan kerajaan tidak akan melaksanakan kembali Perintah Kawalan Pergerakan (PKP) dan sekatan untuk pulang ke kampung bagi sambutan Hari Raya Aidilftri tahun ini.

Katanya sektor ekonomi dan sosial serta pergerakan merentas negeri telah dibenarkan kembali seperti biasa, dan jika kes meningkat di sesuatu kawasan, Perintah Kawalan Pergerakan Diperketatkan (PKPD) secara bersasar akan dilakukan di kawasan terbabit sahaja.

“Sudah ada orang yang buat spekulasi macam-macam, termasuk kononnya tak boleh balik raya kerana kes meningkat semula sejak beberapa hari lepas, namun jangan bimbang, kita tidak akan tutup lagi seluruh negara, atau negeri atau daerah kerana jaminan sudah diberikan.

“Pergerakan rakyat juga seperti biasa, tetapi kita akan memfokus kepada kawasan sasaran yang banyak berlaku penularan kerana kita ada PKPD. Jika kampung itu yang dikenakan PKPD, maka mereka dari kampung itu sahaja yang tidak boleh pulang,” katanya pada sidang media selepas menghadiri perjumpaan tertutup bersama petugas Jabatan Kemajuan Masyarakat (Kemas) Bera di Pejabat Kemas Bera di sini.

Dalam perkembangan lain, Ismail Sabri yang juga Ahli Parlimen Bera berkata cadangan prosedur operasi standard (SOP) Pilihan Raya Negeri (PRN) Johor akan dibentang dalam mesyuarat sidang khas Majlis Keselamatan Negara (MKN) yang akan turut dihadiri wakil parti-parti pembangkang.

Beliau berkata Kementerian Kesihatan (KKM) akan mengemukakan cadangan SOP itu secara terperinci, kerana keutamaan adalah untuk mengelakkan berlaku peningkatan kes positif COVID-19 akibat PRN itu, selain turut mengambil kira jumlah kes baharu yang kembali mencecah 4,000 kes sejak beberapa hari lepas.

“Kita tidak boleh selesa dan perlu terus membendung (penularan COVID-19) walaupun kita mengatakan perlu hidup dengan COVID-19 pada masa depan. Kita mengharapkan supaya kes terus menurun sehingga bawah 1,000 supaya kita boleh mengumumkan Malaysia sebagai endemik, bukan lagi pandemik.

“Kita serahkan kepada KKM untuk menentukan SOP secara terperinci dan saya boleh memanggil mesyuarat sidang khas MKN untuk membincangkannya,” kata Ismail Sabri.

PRN Johor perlu diadakan ekoran pembubaran Dewan Undangan Negeri (DUN) berkuat kuasa semalam selepas Sultan Johor Sultan Ibrahim Sultan Iskandar berkenan menandatangani watikah pembubaran selepas menerima menghadap Menteri Besar Datuk Hasni Mohammad di Istana Bukit Serene, Johor Bahru.- BERNAMA


Fasa peralihan monsun dijangka mula Jumaat ini- MetMalaysia

KUALA LUMPUR 20 Sept. – Fasa peralihan monsun dijangka bermula 24 September ini dan sehingga awal November menandakan berakhirnya Monsun Barat Daya yang bermula sejak 19 Mei lalu.

Ketua Pengarah Jabatan Meteorologi Malaysia (MetMalaysia) Muhammad Helmi Abdullah dalam kenyataan berkata, semasa fasa itu, negara akan menerima tiupan angin lemah dari pelbagai arah sesuai untuk ribut petir yang lazimnya membawa hujan lebat berserta angin kencang dalam jangka masa yang singkat.

“Kejadian ini berlaku terutamanya pada waktu petang dan awal malam di kebanyakan kawasan di negeri-negeri di pantai barat dan pedalaman Semenanjung, barat Sabah serta barat dan tengah Sarawak.

Muhammad Helmi menasihatkan orang ramai agar lebih berwaspada ketika tempoh ini dan sentiasa peka dengan ramalan dan amaran cuaca yang dikeluarkan oleh MetMalaysia melalui laman web rasmi, aplikasi mobil myCuaca dan media sosial rasmi MetMalaysia.


Pengeluaran khas RM10,000 tidak jejas strategi pelaburan KWSP

Beliau berkata KWSP sentiasa mempunyai kapasiti untuk melaksanakannya, namun tumpuan sepanjang masa adalah untuk membantu ahli memulihkan simpanan selepas pengeluaran kerana penting untuk mereka mempunyai keseimbangan bagi persaraan jangka panjang.

“Skim tersebut telah dibenarkan oleh kerajaan dan ia akan dilaksanakan, KWSP akan menyokong sepanjang tempohnya,” katanya kepada pemberita selepas majlis pelancaran Polisi Pelaburan Mampan KWSP dan Ikrar Pengurus Dana Luar di sini, pada Khamis.

Pada 16 Mac, Perdana Menteri, Datuk Seri Ismail Sabri Yaakob mengumumkan kerajaan membenarkan pengeluaran khas caruman KWSP sebanyak RM10,000 bagi meringankan beban Keluarga Malaysia yang masih terkesan susulan pandemik COVID-19.

Ahli KWSP boleh mula memohon bagi pengeluaran khas itu menerusi portal pengeluarankhas.kwsp.gov.my yang juga boleh diakses melalui aplikasi mudah alih i-Akaun bermula esok, 1 April.

Selain itu, Amir Hamzah berkata KWSP amat yakin dengan pembukaan semula sempadan antarabangsa negara yang ditetapkan esok dan akan boleh merangsangkan landskap pelaburan meliputi pelabur asing dan domestik.

“Dari sudut pandang portfolio pelaburan, kami yakin Malaysia akan menyaksikan pertumbuhan kembali semula ke dalam negara, dan bagi kami, ia penting kerana portfolio domestik merupakan pendorong yang amat kukuh bagi kami dalam ruang ini,” katanya.


Pesta Kopi Melaka: Lubuk rezeki usahawan, barista tempatan

BANDARAYA MELAKA 6 Feb – Bagi peminat kopi tak kiralah kopi ikat tepi, kopi marhaen atau ‘kopi kayangan’, Pesta Kopi Melaka adalah ‘syurga kopi anda’.

Pengurus Projek Pesta Kopi Melaka, Mohd Nasir Abdul Rashid atau lebih dikenali sebagai Seir Rashid berkata pesta itu bertujuan mengetengahkan inisiatif usahawan tempatan dan menonjolkan seni dan kreativiti dalam pembuatan kopi.

“Di Pesta Kopi Melaka, lebih 50 usahawan kopi tempatan seluruh negara berkumpul untuk mempersembahkan produk minuman kopi masing-masing serta menunjukkan pelbagai cara dan seni penyediaan kopi,” katanya ketika ditemui Melaka Hari Ini.

Sementara itu bagi Pengusaha Kopi Laiyan.KL, Muhammad Afiq Junaidi, 29, pesta kopi itu memberi peluang kepada usahawan muda untuk tonjolkan seni dalam meniaga kopi.

“Kewujudan pesta kopi ini bagus, kerana menghimpunkan vendor-vendor kopi tempatan dari pelbagai latar belakang, pelbagai negeri dan sudah semestinya dianggap syurga kopi buat peminat kafein.

“So far, sambutan hari pertama pesta kopi ini sangat memberansangkan, dan saya menyasarkan untuk menjual 500 cawan kopi dalam tempoh dua hari ini dan insya-Allah diharapkan tercapai,” katanya.

Dia yang menjual pelbagai pakaian vintaj turut menyifatkan Pesta Kopi Melaka lubuk rezeki buat dia dan rakan-rakan pengusaha pakaian vintage lain.

“Selain dari Pesta kopi, kami di Tingkat dua di The Shore Shopping Gallery, turut menjual barangan vintage berkualiti dan semestinya jika tarikan pada pesta kopi memberangsangkan, kami peniaga di Serba-serbi flea market turut terkena tempias rezeki.

“Jadi di hari terakhir (Ahad), kita harapkan lebih ramai pengunjung ke Pesta Kopi Melaka dan jangan lupa singgah ke Serba-Serbi,” ujarnya.


Malaysia pelawa EU-ABC untuk sama-sama terokai peluang dalam negara dan rantau ini – Ismail Sabri

KUALA LUMPUR, 10 Jun – Malaysia menyeru agar Majlis Perniagaan EU-ASEAN (EU-ABC) bekerjasama dengan lebih erat untuk meneroka potensi penuh negara ini serta rantau yang lebih luas, kata Perdana Menteri Datuk Seri Ismail Sabri Yaakob.

Beliau menegaskan Malaysia kekal teguh dalam komitmennya untuk memastikan ia terus menjadi negara yang mesra perniagaan dengan lebih kepastian, akauntabiliti, kecekapan dan ketelusan dalam inisiatif dan dasar-dasarnya.

“Saya ingin tekankan bahawa Malaysia komited ke arah melaksanakan segala mungkin untuk pemulihan ekonomi yang lebih pesat, melalui pelan dan dasar negara yang dirancang dengan teliti termasuk Bajet 2022, Rancangan Malaysia ke-12, Aspirasi Pelaburan Nasional dan MyDIGITAL.

“Peruntukan kerajaan untuk tahun ini berjumlah RM332.1 bilion (US$75.4 bilion), yang terbesar dalam sejarah negara bertujuan untuk menyokong pemulihan ekonomi berikutan pandemik, melalui tiga tonggak utama iaitu Memperkukuh Pemulihan, Membina Daya Tahan dan Memacu Pembaharuan,” katanya semasa Majlis Makan Malam Gala AGM Majlis Perniagaan EU-ASEAN dengan kerjasama EUROCHAM Malaysia di sini semalam.

Menyentuh mengenai Strategi Kerjasama EU di Indo-Pasifik, Ismail Sabri berkata Malaysia mengalu-alukan inisiatif Suruhanjaya Eropah untuk melibatkan rantau Indo-Pasifik dalam mewujudkan perkongsian yang lebih inklusif, pelbagai serampang dan mantap antara EU dan rantau itu, melalui strategi berkenaan.

“Selain itu, ia akan mengukuhkan pasaran ASEAN yang terletak di persimpangan interaksi ekonomi global, sambil berfungsi sebagai pintu masuk utama bagi perniagaan untuk memasuki pasaran Indo-Pasifik,” katanya.

Mengenai hubungan ASEAN-EU, beliau berkata sebagai rakan strategik kepada ASEAN, Malaysia optimis EU akan terus memainkan peranan penting dalam pembangunan rantau ini termasuk terus menyokong Wawasan Komuniti ASEAN 2025.

“Meskipun terdapat kesan buruk daripada pandemik itu, EU terus menjadi antara rakan perdagangan dan pelaburan terpenting ASEAN. Dengan jumlah perdagangan sebanyak US$220.9 bilion dicatatkan pada 2020, EU adalah rakan perdagangan ketiga terbesar ASEAN,” katanya.

Perdana Menteri turut yakin kerjasama erat antara kerajaan Malaysia dan perniagaan EU akan terus membantu negara ke arah pemulihan ekonomi yang kukuh.- BERNAMA


Beri kontrak kepada syarikat isteri: Ketua Balai Bomba dipenjara 180 bulan, denda RM194,062.10

Hakim Datuk Ahmad Zamzani Mohd Zain membuat keputusan itu selepas mendapati Sheikh Hassan Sheikh Zainuddin, 57, yang kini digantung tugas, gagal membuktikan keraguan munasabah terhadap kes pendakwaan selepas mahkamah mendengar keterangan 18 saksi pendakwaan dan tiga saksi pembelaan.

Beliau menjatuhkan hukuman penjara 18 bulan bagi setiap pertuduhan dan memerintahkan Sheikh Hassan menjalani hukuman itu secara serentak bermula hari ini.

Bagaimanapun, Ahmad Zamzani membenarkan permohonan Sheikh Hassan untuk menangguhkan pelaksanaan hukuman penjara kerana tertuduh berhasrat mengemukakan rayuan ke Mahkamah Tinggi namun menaikkan jumlah jaminan daripada RM5,000 kepada RM10,000.

Sheikh Hassan didakwa menggunakan kedudukannya untuk melantik syarikat Puncak Cahaya Azam Enterprise milik isterinya bagi pembelian dan penyediaan makanan di antara Mac 2014 dan 3 Ogos 2015 dengan setiap kontrak bernilai RM1,075 hingga RM7,500.

Mengikut pertuduhan, kontrak itu melibatkan penganjuran program dan operasi anggota bomba di balai tersebut antaranya meliputi penyediaan makanan untuk mereka yang terlibat dengan operasi pembinaan semula rumah terbakar, memadam kebakaran hutan serta banjir.

Bapa tiga anak itu didakwa mengikut Seksyen 23 Akta Suruhanjaya Pencegahan Rasuah Malaysia (SPRM) 2009 dan dihukum di bawah Seksyen 24 akta sama yang membawa hukuman maksimum penjara 20 tahun dan denda RM10,000 atau lima kali nilai suapan, mengikut mana lebih tinggi.

Terdahulu, peguam G.Ravishankar memohon hukuman ringan atas alasan ini merupakan kesalahan pertama Sheikh Hassan serta fakta bahawa anak guamnya itu juga tidak mempunyai rekod buruk sepanjang 31 tahun berkhidmat dengan Jabatan Bomba dan Penyelamat Malaysia.

Timbalan Pendakwa Raya SPRM Muhammad Asraf Mohamed Tahir, yang dibantu oleh Siti Sarah Zainal Abiddin, pula meminta mahkamah menjatuhkan hukuman berat agar menjadi teladan selain mengambil kira kepentingan awam.


Ahmad Zahid lepas, bebas

Hakim Datuk Mohd Yazid Mustafa membuat keputusan itu selepas mendapati pihak pendakwaan gagal membuktikan kes prima facie terhadap Ahmad Zahid, 69, di akhir kes pendakwaan.

Ahmad Zahid, menghadapi 33 pertuduhan menerima rasuah berjumlah SG$13.56 juta daripada syarikat Ultra Kirana Sdn Bhd (UKSB) untuk dirinya sebagai Menteri Dalam Negeri bagi menyambung kontrak syarikat itu sebagai pengendali perkhidmatan Pusat Sehenti (OSC) di China dan Sistem Visa Luar Negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.

Bagi tujuh lagi pertuduhan, Ahli Parlimen Bagan Datuk itu didakwa memperoleh untuk dirinya SG$1,150,000; RM3.125 juta; 15,000 Swiss Franc dan US$15,000 daripada syarikat sama yang mempunyai kaitan rasmi dengan tugas rasminya.

Kesemua kesalahan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018. – BERNAMA


Bantuan Aidilfitri ukir senyuman pengayuh beca Melaka

BANDA HILIR 31 Mac – Kerajaan Negeri menyalurkan bantuan Hari Raya Aidilfitri kepada seramai 284 pengayuh beca berdaftar di negeri ini yang telah menjadi ikon pelancongan Negeri Melaka.

“Pemberian sumbangan ini bermula sejak tahun 2010 dan ini merupakan tahun ke-14 di mana Kerajaan Negeri memberikan lagi sumbangan Hari Raya Aidilfitri kepada semua pengayuh beca Melaka.

“Terima kasih kepada Mamee Double Decker dan Oriental Food Industries di atas sumbangan ‘goodies’ raya kepada semua pengayuh beca ini,” katanya.

Beliau berkata demikian pada sidang media selepas menyampaikan Sumbangan Hari Raya Aidilfitri Kepada Pengayuh Beca Negeri Melaka dan Program Kacau Bubur Lambuk sempena Bulan Ramadan Al-Mubarak di Auditorium Perbadanan Muzium Melaka (Perzim) di sini, hari ini.

Hadir sama Timbalan Setiausaha Kerajaan Negeri (Pembangunan), Badaruddin Mohd Kassim; Datuk Bandar Majlis Bandaraya Melaka Bersejarah (MBMB), Datuk Shadan Othman; Pengurus Besar Bahagian Promosi Pelancongan (BPP) Melaka, Sa’ari Basiron dan Pengarah Jabatan Agama Islam Melaka (JAIM), Datuk Che Shukri Che Mat.

Dalam pada itu, Zaidi menggalakkan semua pengayuh beca di negeri ini menggunakan kaedah bayaran tanpa tunai bagi memudahkan pelancong yang ingin menaiki beca.

“Tahun lepas BPP telah membantu 80 peratus pengayuh beca Melaka untuk mendaftar aplikasi e-wallet Touch ‘n Go (TNG), Melaka merupakan antara perkhidmatan beca pertama di Malaysia yang menggunakan aplikasi ini.


Malaysia lawan Bahrain: Perkhidmatan LRT laluan Ampang/ Sri Petaling dilanjut

KUALA LUMPUR, 10 Jun – Perkhidmatan sistem Transit Aliran Ringan (LRT) laluan Ampang/Sri Petaling akan dilanjutkan sempena perlawanan Kelayakan Piala Asia 2023 Malaysia menentang Bahrain di Stadium Nasional Bukit Jalil, esok.

Rapid Rail Sdn Bhd (Rapid Rail) dalam kenyataan hari ini memaklumkan tren terakhir menuju ke Sentul Timur akan berlepas pada 12.03 tengah malam manakala ke Putra Heights pada 12.44 tengah malam.

“Penumpang boleh meneruskan perjalanan ke LRT laluan Kelana Jaya di Stesen Masjid Jamek dan ke Transit Aliran Massa (MRT) laluan Kajang di Stesen Plaza Rakyat,” menurut kenyataan itu.- BERNAMA


PdPR: Penambahbaikan, strategi berkesan untuk kurangkan tekanan

KUALA LUMPUR 24 Julai – Kementerian Pendidikan (KPM) digesa melakukan beberapa penambahbaikan atau menggunakan strategi lebih berkesan, bagi mengurangkan tekanan dihadapi pelajar, guru dan ibu bapa ekoran pelaksanaan Pengajaran dan Pembelajaran di Rumah (PdPR).

Presiden Persatuan Psikiatri Malaysia (MPA) Dr Hazli Zakaria berkata, walaupun sudah ada yang mula selesa dengan PdPR, perhatian tetap perlu diberikan kepada mereka yang masih berusaha menyesuaikan diri dengan kaedah itu.

Pakar Psikiatri Klinik Pakar Alaminda itu memberitahu Bernama, pihak yang bermasalah perlu dibantu dengan cara yang sesuai dan antara tindakan yang boleh diambil adalah dengan mendapatkan maklumat tepat, berhubung pengalaman mereka yang melalui PdPR.

“Kesemuanya kena beri maklumat, kerana inilah data yang amat berguna dan kaya dari segi potensi untuk diguna pakai, bagi penambahbaikan kualiti pembelajaran di negara kita,” katanya sambil menekankan pemberi maklumat mestilah dipastikan tidak terjejas.

Selain itu beliau berkata, KPM juga harus mengambil kira perbezaan antara sekolah di kawasan bandar dan luar bandar, kerana setiap sekolah mempunyai situasi yang unik dan dengan hanya maklumat yang tepat, akan dapat melancarkan pelaksanaan PdPR.

Mengakui polisi digariskan KPM sudah cukup baik, namun pada pendapat beliau, pelaksanaan polisi itu haruslah lebih spesifik dan tepat kepada sasaran bagi mencapai objektif yang ditetapkan.

“Saya pasti mereka (kerajaan) sedaya upaya memberikan perubahan yang terbaik untuk semua yang terlibat, tetapi saya rasa ia (bagi mencapai objektif) memerlukan platform yang lebih telus agar semua pihak boleh berkongsi.

“Kita melihat ini sebagai satu cara untuk kita bermuafakat daripada kita mencari kesalahan, dan menyebabkan tidak berlaku proses perubahan yang kita harapkan,” katanya.

Dr Hazli turut menasihati pihak yang terlibat dengan pelaksanaan PdPR, supaya tidak mengharapkan kerajaan sahaja untuk menyelesaikan masalah mereka, kerana usaha menambah baik pengajaran dan pembelajaran memerlukan kerjasama semua pihak.

Beliau berharap KPM tidak sensitif atau mudah terasa dengan keluhan pihak yang kurang senang dengan pelaksanaan PdPR, sebaliknya menerima kenyataan bahawa negara berada dalam keadaan yang belum pernah dialami sebelum ini, justeru sesuatu sistem baharu memerlukan banyak kaedah, bantuan serta sokongan.

Menurutnya, semua pihak termasuk KPM, perlu menggunakan peluang menerusi pelaksanaan PdPR untuk mencari penyelesaian terhadap masalah yang dihadapi, bagi menghasilkan pelajar bermutu tinggi, tahu menggunakan ilmu dan bukan sekadar mendapat keputusan baik dalam peperiksaan.

“Sayangnya, walaupun dalam keadaan begini (pandemik COVID-19), kita masih taasub dengan keputusan berapa A yang perlu dihadiahkan kepada sekolah, guru dan ibu bapa. Kita kena lihat keadaan ini dan ambil kesempatan, cuba ubah tentang apa yang kita cuba capai pada masa ini,” katanya.

Pada 17 Julai lepas, KPM memaklumkan sesi persekolahan secara PdPR akan diteruskan sehingga 31 Ogos ini, mengambil kira situasi semasa pandemik COVID-19 serta perbincangan bersama Kementerian Kesihatan (KKM) dan Majlis Keselamatan Negara (MKN).

KPM juga telah membuat ketetapan bahawa sekolah akan dibuka secara berperingkat untuk PdP bersemuka mulai 1 Sept berdasarkan kadar vaksinasi guru, pentadbir dan kakitangan sokongan.

Sehingga 16 Julai, seramai 253,366 orang guru dan pentadbir (61.30 peratus) serta 10,876 orang kakitangan sokongan (46.33 peratus), telah menerima sekurang-kurangnya satu dos vaksin.


UMNO belum putus calon, kerusi; tunggu PAS

KUALA LUMPUR 28 Okt – UMNO masih belum memuktamadkan senarai calon dan kerusi yang akan bertanding dalam Pilihan Raya Negeri (PRN) akan datang

Setiausaha Agung UMNO, Datuk Seri Ahmad Maslan berkata, perkara itu masih dibincangkan dan menunggu kenyataan dari PAS selepas persefahaman antara kedua parti itu diputuskan malam tadi.

Beliau berkata demikian pada sidang media selepas Mesyuarat Khas Majlis Kerja Tertinggi (MKT) UMNO di Pusat Dagangan Dunia (WTC) dipengerusikan Presiden UMNO, Datuk Seri Ahmad Zahid Hamidi, malam tadi.


Penolong setiausaha kementerian ditahan dipercayai terima suapan lebih RM1 juta

PUTRAJAYA 23 Jun – Seorang penolong setiausaha bahagian di sebuah kementerian ditahan Suruhanjaya Pencegahan Rasuah Malaysia (SPRM) selepas dipercayai menerima rasuah lebih RM1 juta sejak 2016 sebagai balasan membantu syarikat mendapatkan projek-projek di kementerian terbabit.

Menurut sumber SPRM, lelaki berusia 46 tahun itu ditahan pada kira-kira 9 malam di Ibu Pejabat SPRM di sini semalam selepas hadir memberikan keterangan.

Menurut sumber, lelaki berkenaan dipercayai menerima suapan berbentuk wang tunai kira-kira RM300,000, barang kemas, tanah lot berkeluasan dua ekar, rumah kedai dua tingkat dan sebuah motosikal sejak 2016 hingga kini, dengan nilai keseluruhan dianggar lebih RM1 juta.

Suapan itu dipercayai sebagai balasan membantu 11 syarikat mendapatkan projek bekalan am, perkhidmatan dan pengangkutan di kementerian terbabit, menurut sumber berkenaan.

Lelaki berkenaan direman lima hari bermula hari ini hingga 27 Jun bagi membantu siasatan menurut Seksyen 17(a) Akta SPRM 2009, katanya.


Asap misteri resahkan penduduk Krubong Jaya

PAYA RUMPUT 27 Jun – Hampir dua tahun lalu mereka terkesan akibat pencemaran bau berpunca daripada baja tahi ayam, kini lebih 800 penduduk Taman Krubong Jaya Fasa 3 ‘diuji’ dengan kejadian asap misteri.

Pengerusi Kumpulan Rukun Tetangga (KRT), Taman Krubong Jaya Fasa 3, Ahmad Yusseri Zakaria, 43, mendakwa pembakaran pada waktu malam itu dilakukan bagi mengelakkan aktiviti berkenaan daripada dihidu pihak berkuasa.

“Setakat ini punca dari mana asap ini datang masih misteri. Penduduk sudah membuat aduan kepada Jabatan Alam Sekitar (JAS) dan difahamkan tindakan sudah diambil tetapi kejadian asap misteri ini masih berulang,” katanya.

“Sebelum ini berlaku kadang-kadang sahaja, tetapi sejak minggu lalu semakin kerap. Keadaan itu memaksa kami berkurung dalam rumah, pintu dan tingkap semua ditutup.

“Tahun lalu kejadian asap ini juga berlaku pada Jun, kami risau jika berlarutan ada penduduk mengalami masalah kesihatan seperti sakit tekak dan pedih mata, paling merisaukan adalah kanak-kanak,” luahnya.


Op khas motosikal: 31 individu termasuk tujuh remaja bawah umur ditahan

SHAH ALAM 4 Julai – Polis menahan 31 individu termasuk tujuh remaja bawah umur dalam Op Khas Motosikal di Jalan Sultan Alauddin, Bandar Sultan Suleiman, Pelabuhan Klang, semalam.

Ketua Polis Daerah Klang Utara, Asisten Komisioner Nurulhuda Mohd Salleh berkata, operasi yang bermula 5.30 petang hingga 10.30 malam itu dijalankan oleh Ibu Pejabat Polis Daerah (IPD) Klang Utara.

Beliau berkata, kesemua yang ditahan adalah warga tempatan berusia 16 hingga 23 tahun dan siasatan mendapati tujuh daripada 31 individu terbabit adalah remaja bawah umur termasuk seorang remaja perempuan.

“Sebanyak 76 keping saman dikeluarkan atas pelbagai kesalahan lalu lintas serta 20 motosikal disita mengikut Seksyen 64 Akta Pengangkutan Jalan 1987.

“Kompaun turut dikenakan kepada 22 individu di bawah Peraturan 17(1) Akta Pencegahan dan Pengawalan Penyakit Berjangkit 1988 kerana berkumpul di tempat awam dan keluar tanpa hala tuju,” katanya dalam kenyataan hari ini.

Nurulhuda berkata, pihaknya akan terus menjalankan operasi dan penguatkuasaan bagi membendung kegiatan lumba haram terutama dalam tempoh Perintah Kawalan Pergerakan Diperketatkan (PKPD).